Eratkan hubungan kekeluargaan tanpa gajet

Diadakan secara ala piknik keluarga, semua ahli keluarga berjaya meletakkan telefon bimbit dalam kotak gajet dan menumpukan perhatian terhadap aktiviti yang dijalankan selama hampir empat jam.

Karnival sempena sambutan Bulan Keluarga Kebangsaan 1 Malaysia (BKK1M) peringkat Negeri Kelantan ini telah berlangsung dengan jayanya di Dewan Utama Pusat Pengajian Sains Perubatan, USM Kampus Kesihatan pada 18 November lalu di sini.

Menurut Ketua Wanita IKRAM Kelantan, Dr Norhani Abdul Rani, karnival ini bertujuan mempromosikan lima teras keluarga bahagia iaitu Kasih Sayang, Sihat, Selamat, Ilmu dan Harmoni.

“Saya menggesa semua hadirin agar mengutamakan keluarga dan memperuntukkan masa untuk membina hubungan kekeluargaan,” kata Pengerusi Lembaga Penduduk dan Pembangunan Keluarga Negara (LPPKN), Dato’ Hajah Mariam Mas Yacob dalam ucapan perasmiannya.

Turut hadir Pemangku Pengarah LPPKN Negeri Kelantan, Puan Lim Lee Peng.

Dalam perkembangan berkaitan, Yang Dipertua IKRAM Kelantan, Ustaz Dr Mohd Shaarani Mohd Naim dan juga Profesor Dr Dinsuhaimi Sidek yang mewakili Pihak USM turut hadir memberikan sokongan dan menyambut baik kerjasama yang diberikan LPPKN kepada IKRAM dan USM untuk menganjurkan program ini.

Perasmian, sesi Lakaran Keluarga Idamanku dan Atuk Bercerita

“IKRAM menitikberatkan usaha pembinaan dan pembelaan keluarga, dan keutuhan keluarga adalah salah satu ciri penting gagasan negara rahmah yang IKRAM perjuangkan, ” jelas Dr Shaarani.

Rata-rata para hadirin menyatakan kegembiraan mereka dapat bersama keluarga dalam pelbagai aktiviti yang dapat mengeratkan lagi ikatan kekeluargaan antara mereka.

“Semoga Karnival Keluarga Rahmah 2017 berupaya melonjakkan semangat semua warga Malaysia agar bertindak melakukan usaha mengukuhkan keluarga mereka supaya kita dapat jadikan Malaysia sebagai keluarga rahmah dan sejahtera untuk semua.”

Karnival separuh hari ini padat dengan pelbagai aktiviti menarik termasuk acara senaman keluarga, Lakaran Keluarga Idamanku, kuiz keluarga, sesi Atuk Bercerita, ‘photo booth’ dan juga pemeriksaan kesihatan.

“Budaya tolong-menolong dan berkasih sayang membolehkan kita hidup bersama-sama seperti sebuah keluarga,” kata sekumpulan pelajar IPT yang berpeluang hadir bersama kawan-kawan serumah mereka turut berkongsi pandangan.

Kehadiran badut turut menceriakan suasana kanak-kanak dan remaja di celah-celah kesibukan mereka melukis dan mewarna.

Dalam pada itu, hadirin turut dikejutkan dengan persembahan ‘flashmob’ bertenaga pasukan IKRAMTeens dan persembahan violin Orkestra USM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cabaran dakwah para rasul: Apa tugas kita?

Islam adalah agama untuk semua manusia. Ia adalah satu-satunya agama yang datang daripada Allah, Tuhan semesta alam.

Apabila Allah mencipta manusia yang pertama iaitu Nabi Adam alaihissalam (AS), Allah ciptakan juga agama atau cara hidup yang sesuai dengan fitrah manusia. Dalam al-Quran, cara hidup ini dikenali sebagai Islam.

“Sesungguhnya agama di sisi Allah hanyalah agama Islam…” (Ali Imran 3 : 19)

Pada peringkat awal kehidupan manusia, semua keturunan Nabi Adam AS. adalah Islam. Sembahan mereka hanyalah kepada Allah Tuhan yang Maha Esa.

Namun setelah berlalu beberapa kurun, bermulalah era manusia menyekutukan Allah. Syaitan berjaya memainkan peranannya untuk menyesatkan manusia daripada jalan kebenaran.

Maka setiap kali ada kumpulan manusia yang terpesong akidah mereka, Allah lantas mengutuskan nabi dan rasul dalam kalangan mereka untuk membawa mereka kembali kepada akidah yang sebenar.

Berdasarkan kronologi sejarah, Nabi Nuh AS adalah rasul pertama yang diutuskan Allah kepada kaumnya yang telah berlaku syirik.

Kemudian datang pula para nabi dan rasul yang lain kepada kaum masing-masing, sehinggalah Nabi Muhammad SAW diutuskan sebagai nabi dan rasul yang terakhir. Mereka semua membawa misi yang sama, mengajak manusia kembali mentauhidkan Allah.

“Dan sesungguhnya Kami telah mengutus dalam kalangan tiap-tiap umat seorang Rasul (dengan memerintahkannya menyeru mereka): ‘Hendaklah kamu menyembah Allah dan jauhilah Taghut’…” (An-Nahl 16 : 36)

Dalam al-Quran, Allah menceritakan banyak kisah nabi dan rasul kepada kita. Terdapat seramai 25 orang nabi yang disebut nama mereka dalam al-Quran, yang mana 18 orang daripada mereka adalah rasul.

Malah melalui al-Quran juga kita mengetahui bahawa selain 25 nabi dan rasul tersebut, terdapat ramai lagi nabi dan rasul yang lain yang Allah tidak ceritakan nama dan kisah hidup mereka kepada kita.

“Dan (Kami telah mengutuskan) beberapa orang rasul yang telah Kami ceritakan kepadamu dahulu sebelum ini, dan rasul-rasul yang tidak Kami ceritakan hal mereka kepadamu…” (An-Nisa’ 4 : 164)

Para nabi dan rasul dipilih oleh Allah dalam kalangan manusia sendiri. Mereka bukanlah anak-anak Allah, jauh sekali untuk disembah. Mereka juga makan, minum, tidur dan mempunyai perasaan seperti kita manusia biasa.

Namun mereka bersifat maksum (terpelihara daripada dosa), juga terhindar daripada sebarang kekurangan sama ada dari sudut fizikal mahu pun akhlak. Perkara ini penting bagi memastikan mereka menjadi contoh teladan kepada kaum mereka.

Para nabi dan rasul menghadapi tentangan yang hebat dalam usaha dakwah mereka. Seruan kepada kaum mereka untuk mengesakan Allah bukan sahaja ditolak, malah mereka diberikan pelbagai ancaman agar menghentikan dakwah mereka.

Kaum mereka tetap berdegil dengan kepercayaan karut yang dikatakan diwarisi daripada nenek moyang mereka, bertuhankan patung berhala yang dicipta dengan tangan mereka sendiri.

Jelas patung-patung ini tidak mampu memberikan sebarang manfaat pun kepada mereka, apatah lagi berbuat sesuatu kebaikan kepada dirinya sendiri.

“Apakah mereka mempersekutukan (Allah dengan) berhala-berhala yang tidak dapat menciptakan sesuatu pun, sedangkan berhala-berhala itu sendiri buatan orang. Dan berhala-berhala itu tidak mampu memberikan pertolongan kepada penyembah-penyembahnya dan kepada dirinya sendiri pun berhala-berhala itu tidak dapat memberikan pertolongan.” (Al-A’raf 7 : 191-192)

Dalam kalangan para rasul, terdapat beberapa orang yang mendapat gelaran ‘Ulul Azmi’. Mereka ialah Nabi Nuh AS, Nabi Ibrahim AS, Nabi Musa AS, Nabi Isa AS dan Nabi Muhammad SAW.

Mereka diberikan gelaran tersebut kerana mereka adalah rasul yang paling banyak menanggung kesusahan dan kesakitan berbanding rasul-rasul yang lain, namun mereka tetap menghadapinya dengan penuh kesabaran.

Nabi Nuh AS berdepan dengan kaumnya yang menyembah patung berhala. Berdasarkan al-Quran, nama-nama tuhan berhala mereka ialah Wad, Suwa’, Yaghuth, Ya’uq dan Nasra.

Selama 950 tahun Nabi Nuh AS menyeru mereka agar kembali ke jalan Allah, namun hanya sedikit sahaja yang menerima seruan baginda.

Baginda turut diejek dan diancam oleh kaumnya, malah mereka turut mencabar Nabi Nuh AS agar diturunkan azab kepada mereka. Akhirnya kaum Nabi Nuh AS yang ingkar ditenggelamkan Allah dalam banjir besar.

“Dan sungguh, Kami telah mengutus Nuh kepada kaumnya, maka dia tinggal bersama mereka selama seribu tahun kurang lima puluh tahun. Kemudian mereka dilanda banjir besar, sedangkan mereka adalah orang-orang yang zalim.” (Al-Ankabut 29 : 14)

Nabi Ibrahim AS juga diutuskan kepada kaumnya yang menyembah berhala. Malah baginda terpaksa berhadapan dengan ayah baginda sendiri yang merupakan pembuat patung berhala.

Baginda turut menghadapi ujian berat dalam usaha dakwah, termasuk daripada raja yang zalim. Sehingga pada satu peringkat Nabi Ibrahim AS dicampak ke dalam api yang marak menyala, namun baginda diselamatkan Allah.

“Maka tidak ada jawapan kaumnya (Ibrahim), selain mengatakan, ‘Bunuhlah atau bakarlah dia,’ lalu Allah menyelamatkannya daripada api. Sungguh, pada yang demikian itu pasti terdapat tanda-tanda (kebesaran Allah) bagi orang yang beriman.” (Al-Ankabut 29 : 24)

Nabi Musa AS juga menerima cabaran getir dalam usaha dakwah baginda kepada kaum Bani Israil. Bertemankan saudaranya Nabi Harun AS, mereka berhadapan dengan Firaun, pemerintah Mesir yang bukan setakat melakukan kerosakan dan penindasan sesama manusia, malah turut mengaku dirinya sebagai tuhan.

Mukjizat yang dikurniakan Allah kepada Nabi Musa berupa tongkat baginda yang bertukar menjadi ular tidak mengubah pendirian Firaun yang tetap dengan keangkuhannya.

Akhirnya Allah menenggelamkan Firaun dan bala tenteranya yang derhaka di dalam laut sewaktu mereka cuba untuk mengejar Nabi Musa AS dan para pengikutnya yang beriman.

“Dan (ingatlah) ketika Kami membelah laut untukmu, sehingga kamu dapat Kami selamatkan dan Kami tenggelamkan (Firaun dan) pengikut-pengikut Firaun, sedang kamu menyaksikan.” (Al-Baqarah 2 : 50)

Nabi Isa AS juga berhadapan dengan kaum Bani Israil yang cukup hebat menentang dakwah baginda. Antara mereka yang yang menolak dakwah baginda ialah golongan ‘Al-Sodduqin’, iaitu Yahudi yang tidak percaya kepada kewujudan hari akhirat.

Baginda juga berdakwah dan berbahas dengan golongan ‘Farisyin’, iaitu mereka yang menolak ibadah. Hanya sekelompok kecil sahaja dalam kalangan Bani Israil yang membenarkan Nabi Isa AS yang dikenali dalam al-Quran sebagai :Al-Hawariyyun’.

Sampailah ke satu masa di mana orang-orang Yahudi merancang untuk membunuh Nabi Isa AS, namun Allah menyelamatkan baginda dengan mengangkat baginda ke langit.

“Dan juga (disebabkan) dakwaan mereka dengan mengatakan: ‘Sesungguhnya kami telah membunuh Al-Masih Isa Ibni Maryam, Rasul Allah’. Padahal mereka tidak membunuhnya dan tidak memalangnya (di kayu palang – salib), tetapi diserupakan bagi mereka (orang yang mereka bunuh itu seperti Nabi Isa). Dan Sesungguhnya orang-orang yang telah berselisih faham, mengenai Nabi Isa, sebenarnya mereka berada dalam keadaan syak (ragu-ragu) tentang menentukan (pembunuhannya). Tiada sesuatu pengetahuan pun bagi mereka mengenainya selain daripada mengikut sangkaan semata-mata; dan mereka tidak membunuhnya dengan yakin. Bahkan Allah telah mengangkat Nabi Isa kepada-Nya; dan adalah Allah Maha Kuasa, lagi Maha Bijaksana.” (An-Nisa’ 4 : 157-158)

Selain rasul ulul ‘azmi, nabi dan rasul yang lain juga menghadapi cabaran dakwah dalam pelbagai bentuk.

Nabi Hud AS dan Nabi Salleh AS diutuskan kepada kaum ‘Aad dan Thamud yang tetap berdegil dengan kekufuran mereka sehingga Allah menimpakan azab yang berat kepada mereka.

Nabi Lut AS menghadapi kaumnya yang cenderung kepada hubungan sejenis, manakala Nabi Syuaib AS berdakwah kepada kaumnya yang menipu dalam perniagaan.

Nabi Yusuf AS pula difitnah oleh pembesar Mesir, namun tetap melaksanakan dakwah walaupun berada di dalam penjara. Selain itu Nabi Yunus AS menerima ujian ‘lockdown’ di dalam perut ikan Nuun setelah meninggalkan kaumnya yang enggan menerima seruan dakwah baginda.

Segala ujian tersebut dilalui oleh para nabi dan rasul dengan penuh keimanan dan kesabaran.

Baginda Nabi Muhammad SAW adalah nabi dan rasul yang menerima ujian paling berat dalam usaha dakwah. Pelbagai buku sirah menceritakan secara terperinci perjalanan dakwah baginda.

Baginda kehilangan dua insan tersayang iaitu Khadijah, isteri baginda dan Abu Talib, bapa saudara baginda yang banyak membela baginda sewaktu fasa awal dakwah di kota Mekah.

Sahabat-sahabat baginda diseksa, malah ada yang dibunuh oleh pemuka kafir Quraisy hanya kerana mereka mempertahankan iman mereka. Malah baginda sendiri pernah dilempar dengan batu sehingga mendapat kecederaan sewaktu berdakwah di Taif.

Sewaktu di Madinah pula, baginda melalui beberapa siri peperangan besar dengan kaum kafir Quraisy bagi mempertahankan Islam, sehingga baginda kehilangan beberapa orang sahabat yang gugur syahid.

Selain itu, baginda turut berdepan dengan pelbagai perancangan jahat golongan Yahudi, Nasrani dan Munafik yang sentiasa berusaha untuk melumpuhkan usaha dakwah baginda.

Namun berkat kegigihan dan kesabaran Nabi Muhammad SAW menempuh segala rintangan tersebut, hari ini kita dapat hidup dalam cahaya Islam.

Bukan calang-calang pengorbanan yang telah dicurahkan oleh baginda SAW sehingga menyebabkan hari ini kita memiliki nikmat terbesar dalam hidup kita, iaitu nikmat iman dan Islam.

Sewajarnya sebagai hamba Allah yang bersyukur, kita harus meneruskan usaha dakwah dan perjuangan baginda, menyebarkan mesej Islam ke setiap penjuru alam.

Beruntunglah kita di Malaysia kerana masih dapat melaksanakan usaha dakwah secara aman dan terbuka.

Penentangan terhadap usaha dakwah kita pun tidaklah sehebat mana. Malah kita mempunyai pelbagai bentuk sokongan dan kemudahan untuk melaksanakan dakwah.

Tidak seperti beberapa negara lain yang saya lawati yang bukan sahaja serba-serbi kekurangan dalam pelbagai aspek dakwah (terutamanya di negara minoriti Muslim), malah ada negara yang tidak membenarkan langsung aktiviti penyebaran agama.

Maka marilah kita manfaatkan kelebihan yang kita ada di Malaysia dengan menggerakkan usaha dakwah yang lebih giat dan berhikmah serta mempunyai perancangan yang berkesan, insya-Allah.

Pengarah Jabatan Pengurusan Daie dan Sukarelawan, Hidayah Centre Foundation

Ketua Jawatankuasa Dakwah IKRAM Negeri Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sabar menghadapi musibah

Ada perasaan cemas, sedih, takut malah putus asa seolah-olah keadaan seperti ini akan berpanjangan yang tiada berkesudahan. Sebagai umat Islam, adalah wajib untuk meyakini bahawa semua yang terjadi ini adalah atas kehendak Allah SWT yang Maha Tahu akan segala hikmah di sebaliknya.

Sungguh tiada daya dan upaya kecuali atas kehendak dan ketentuan Allah SWT.

لَا حَوْلَ وَلَا قُوَّةَ إِلَّا بِاللهِ العَلِيِّ العَظِيْمِ

“Tiada daya dan upaya kecuali dengan kekuatan Allah yang Maha Tinggi lagi Maha Agung.”

Allah SWT mendatangkan musibah dan ujian antaranya adalah bagi menghapuskan dosa-dosa hamba-Nya. Ia selaras dengan sabda Nabi SAW:

مَا يَزَالُ الْبَلاَءُ بِالْمُؤْمِنِ وَالْمُؤْمِنَةِ فِي جَسَدِهِ وَمَالِهِ وَوَلَدِهِ حَتَّى يَلْقَى اللهَ وَمَا عَلَيْهِ خَطِيْئَةٌ

“Senantiasa ujian menimpa orang mukmin dan mukminah pada tubuhnya, harta dan anaknya, sehingga ia berjumpa dengan Allah dalam keadaan tidak memiliki dosa.” (Hadis Riwayat Ahmad dan Tirmidzi)

Oleh yang demikian, umat Islam perlu menyerahkan serta mengembalikan kebijaksanaan atas segala yang berlaku kepada Allah yang Maha Mengurus alam semesta ini.

الَّذِيْنَ إِذَا أَصَابَتْهُمْ مُصِيبَةٌ قَالُوا إِنَّا لِلَّهِ وَإِنَّا إِلَيْهِ رَاجِعُوْنَ

“(Orang-orang yang sabar iaitu) yang apabila ditimpa musibah mereka mengucapkan: ‘Inna lillahi wa inna ilaihi raji’un. (Sesungguhnya kami milik Allah dan sesungguhnya kepada-Nya kami kembali).  (Surah al-Baqarah, 156)

Apabila dilanda sesuatu musibah, Allah SWT mengajarkan agar mengucapkan dengan ucapan yang dikenali sebagai istirja’ iaitu:

“Sesungguhnya kami milik Allah dan sesungguhnya kepada-Nya kami akan kembali.”

Hal ini kerana segala yang terjadi merupakan ketentuan Allah SWT yang sudah tertulis di Lauh al-Mahfudz. Ia juga merupakan salah satu tanda keimanan terhadap Rukun Iman yang keenam iaitu beriman kepada Qada dan Qadar. Allah SWT berfirman:

مَا أَصَابَ مِنْ مُصِيْبَةٍ فِي اْلأَرْضِ وَلاَ فِي أَنْفُسِكُمْ إِلاَّ فِي كِتَابٍ مِنْ قَبْلِ أَنْ نَبْرَأَهَا إِنَّ ذَلِكَ عَلَى اللهِ يَسِيْرٌ. لِكَيْ لاَ تَأْسَوْا عَلَى مَا فَاتَكُمْ وَلاَ تَفْرَحُوا بِمَا ءَاتَاكُمْ وَاللهُ لاَ يُحِبُّ كُلَّ مُخْتَالٍ فَخُوْرٍ

“Tiada suatu bencana pun yang menimpa di bumi dan (tidak pula) pada dirimu sendiri melainkan telah tertulis dalam kitab (Lauh Mahfuzh) sebelum Kami menciptakannya.

“Sesungguhnya yang demikian itu adalah mudah bagi Allah. (Kami jelaskan yang demikian itu) supaya kamu jangan berduka cita terhadap apa yang luput daripada kamu dan supaya kamu jangan terlalu gembira terhadap apa yang diberikan-Nya kepadamu. Dan Allah tidak menyukai setiap orang yang sombong lagi membanggakan diri.” (Surah al-Hadid: 22-23)

Kehidupan manusia terutamanya golongan yang beriman akan sentiasa tidak pernah sunyi daripada diuji oleh Allah SWT.

أَحَسِبَ النَّاسُ أَنْ يُتْرَكُوا أَنْ يَقُولُوا آمَنَّا وَهُمْ لَا يُفْتَنُونَ

“Apakah manusia itu mengira bahawa mereka dibiarkan (saja) mengatakan: “Kami telah beriman”, sedang mereka tidak diuji lagi?” (Surah al Ankabut: 2)

Orang yang beriman tentu akan bersabar tatkala ditimpa musibah dengan mengerjakan solat dan mohon kepada-Nya agar diberikan kekuatan untuk menghadapi segala ujian.

Bahkan ia tetap berada dalam ketaatan dan semakin mendekatkan diri kepada Allah SWT serta beristighfar memohon keampunan kepada-Nya. Allah SWT berfirman:

وَاسْتَعِينُوا بِالصَّبْرِ وَالصَّلاةِ وَإِنَّهَا لَكَبِيرَةٌ إِلا عَلَى الْخَاشِعِينَ ,الَّذِينَ يَظُنُّونَ أَنَّهُمْ مُلاقُو رَبِّهِمْ وَأَنَّهُمْ إِلَيْهِ رَاجِعُونَ

“Dan mintalah pertolongan (kepada Allah) dengan sabar dan solat. Dan sesungguhya hal itu sangat berat, kecuali bagi orang-orang yang  khusyuk, (iaitu) orang-orang yang menyakini bahawa mereka akan menemui Rabb mereka dan bahawa mereka akan kembali kepada-Nya.” (Surah al-Baqarah: 45-46)

Setelah itu, ia perlu berusaha untuk menangani musibah ini agar diri tidak terjebak atau dijangkiti, bukan hanya berserah semata-mata di samping peka dengan arahan daripada pihak berkuasa dan mengingatkan jiran tetangga, saudara mara serta semua agar sentiasa  berwaspada.

Manusia juga perlu bermuhasabah bahawa betapa mudahnya bagi Allah SWT untuk mengirimkan bala tenteranya dalam pelbagai bentuk seperti wabak COVID-19 ini.

Ia sungguh mencabar keegoan manusia yang sering berbangga dengan kekuatan dan teknologi yang dimiliki sehingga menjadikan masing-masing berada dalam keadaan kacau-bilau, terpinga-pinga dan huru hara untuk mendepani virus ini.

Hal ini membuktikan betapa kerdilnya manusia di sisi Allah SWT. Apa yang berlaku juga menuntut agar manusia terus berusaha sedaya upaya mencari jalan penyelesaian terbaik serta mengambil iktibar dan pengajaran.

Moga Allah SWT yang Maha Penyembuh akan segera memberi jalan keluar kepada wabak yang melanda hampir seluruh muka bumi ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hampir separuh sembuh COVID-19

Tambah beliau, semalam juga, bilangan kes yang didiscaj (202) adalah melebihi bilangan kes baharu yang dilaporkan (170). Pertambahan kes baharu ini menjadikan jumlah kes positif COVID-19 di Malaysia adalah sebanyak 4,987 kes.

“Oleh itu, setelah kes kumulatif ditolak dengan kes discaj dan kematian, jumlah kes aktif dengan kebolehjangkitan COVID-19 adalah 2,427 kes. Mereka telah diasingkan dan diberi rawatan,” kata beliau.

Sehingga kini, jelasnya, seramai 60 kes positif COVID-19 sedang dirawat di Unit Rawatan Rapi (ICU) dan daripada jumlah tersebut, 33 kes memerlukan bantuan pernafasan.

Semalam menyaksikan pertambahan lima (5) lagi kes kematian berkaitan COVID-19 menjadikan jumlah kumulatif kes kematian sebanyak 82 kes (1.64 peratus daripada jumlah keseluruhan kes).

Sementara itu, jumlah keseluruhan kes COVID-19 global sudah menghampiri 2 juta iaitu 1,997,666 kes dengan 126,597 kematian dan 478,503 sembuh sehingga tengah malam tadi, menurut worldometer.info.

Amerika Syarikat mencatat kes kematian tertinggi sebanyak 26,047 diikuti dengan Itali (21,067) seterusnya Sepanyol (18,255), Perancis (15,729) dan United Kingdom (12,107).


Deklarasi, normalisasi yang sarat kontroversi

Menurut Jonathan Schneer dalam bukunya The Balfour Declaration: The Origins of the Arab-Israeli Conflict, Deklarasi Balfour adalah sebuah kesepakatan yang menjadi bibit kelahiran negara haram Israel serta memulakan pergolakan politik di Timur Tengah yang tidak dapat dihentikan hingga hari ini.

Bertanya kepada beberapa teman terdekat mengenai apa itu Deklarasi Balfour? Ramainya menjawab tidak tahu. Kerana itulah saya merasakan perlu menulis tentangnya bertepatan dengan tarikh 2 November yang baru sahaja lalu.

Di kala Perang Dunia Pertama masih berlangsung dan belum ada tanda-tanda bakal dimenangkan oleh kubu mana, Britain mengeluarkan deklarasi yang sarat kontroversi.

Jika dikira tahun ini, sudah mencapai 103 tahun deklarasi itu ditulis, iaitu pada 2 November 1917. Deklarasi Balfour hanyalah sepucuk surat ringkas tulisan Arthur Balfour yang pada ketika itu Setiausaha Luar Britain kepada ketua komuniti Yahudi di Britain, Lord Rothschild ketika itu.

Ia merupakan kenyataan rasmi dasar kerajaan Britain yang menyokong penubuhan negara orang Yahudi di Palestin dengan syarat tidak merugikan hak-hak sivil dan agama masyarakat bukan Yahudi di Palestin atau hak-hak dan status yang dinikmati oleh bangsa Yahudi di negara lain.

Surat tersebut menggambarkan kedudukan yang diambil oleh kabinet Britain seperti yang dipersetujui semasa mesyuarat pada 31 Oktober 1917 dan menyatakan deklarasi ini sebagai isyarat “simpati kepada aspirasi Zionis Yahudi”.

Penulisan itu sebenarnya  sangat ringkas, hanya terdapat 67 perkataan yang tersusun dalam tiga paragraf. Namun, impaknya begitu besar yang menjadi awal mulanya konflik Israel-Palestin yang sehingga kini, masih tidak terlihat jalan penyelesaiannya.

Paragraf pertama isi deklarasi tersebut menyatakan dukungan kerajaan Britain sebagai salah satu kekuatan besar dunia ketika itu kepada ideologi Zionisme. Terdapat perdebatan untuk penggunaan istilah ‘tanah air nasional’ kerana ia tidak memiliki presiden dalam hukum antarabangsa.

Maka kesannya, dalam kalangan politikus Inggeris dan kalangan Zionis sendiri terjadi perbezaan pendapat apakah bentuk daripada ‘tanah air nasional’ itu adalah negara atau bukan, sebagaimana yang dijelaskan seorang kolumnis di The Washington Post, Ishaan Tharoor, pada 2 November 2017 dengan analisisnya yang bertajuk ‘The 100-year-old letter that still divides the Middle East.’

Antara isi kandungannya adalah simpati Arthur terhadap orang Yahudi yang dizalimi oleh orang Eropah dan perlunya ditubuhkan sebuah negara Yahudi dan hak-hak orang bukan Yahudi di Palestin perlu dilindungi.

Namun, ketika Peristiwa Nakbah pada 1947 (penaklukan Zionis ke atas Palestin), surat ini digunakan sebagai mandat untuk menjajah bumi Palestin yang mana, sejak itu rakyat Palestin diusir dan dilayan dengan tidak selayaknya sebagai manusia.

Lagi menyakitkan hati umat Islam, selepas kejatuhan Empayar Uthmaniyyah, Britain ‘menghadiahkan’ Palestin untuk dijadikan sebuah negara Yahudi.

Hakikatnya surat yang disebut Deklarasi Balfour ini adalah sesuatu yang pelik, kerana ia ditulis oleh seorang rakyat Eropah kepada seorang rakyat Eropah yang lain untuk memiliki sebuah negara yang bukan milik Eropah, tanpa persetujuan majoriti rakyat negara tersebut iaitu negara Palestin.

Menurut laporan Al Jazeera, penyusunan Deklarasi Balfour dilihat cacat kerana beberapa alasan iaitu Balfour dirasakan sebagai produk yang dibuat oleh kekuatan Eropah untuk wilayah bukan Eropah dengan mengabaikan kehadiran serta keinginan penduduk yang terlibat (Palestin).

Dengan kata lain, deklarasi tersebut menjadikan Palestin berada di bawah pendudukan Inggeris dan masyarakat Arab Palestin tidak mempunyai kesempatan untuk memperoleh kemerdekaannya sendiri.

Akhirnya, Deklarasi Balfour ini dimasukkan ke dalam Perjanjian Damai Sevres dengan Turki dan Mandat British Palestin yang mana, dokumen asal tersebut kini disimpan di Perpustakaan British.

Ya, itulah serba sedikit yang perlu kita ketahui tentang Deklarasi Balfour ini.

Baru-baru ini pada 2 November, telah berlangsung Seminar Solidariti Untuk Palestin yang dianjurkan oleh Persatuan Turki untuk Solidariti dengan Palestin (FIDAR) secara dalam talian. Peserta seminar tersebut mendesak agar Britain bertanggungjawab atas Deklarasi Balfour dan mengecam normalisasi rejim Arab dalam hubungan mereka dengan Israel.

Dalam pada masa yang sama, mereka sebulat suara memuji semangat dan keteguhan rakyat Palestin yang terus berjuang untuk mendapatkan kemerdekaan negaranya.

Seminar itu diadakan sempena 103 tahun Deklarasi Balfour, dengan tajuk “Dari Deklarasi Balfour ke Normalisasi, Tanah Ini Tidak Boleh Dijual Beli”.

Menurut deklarasi ini, negara Israel telah didirikan pada tahun 1948 di tanah Palestin yang diduduki hingga menyebabkan perpindahan berskala besar rakyat Palestin dan ketidakmampuan mereka untuk mewujudkan sebuah negara merdeka hingga sekarang.

Dalam seminar yang diadakan itu, Ketua Persatuan Ulama Palestin, Dr Nawaf al-Takrouri berkata:

“Sejak Deklarasi Balfour, 103 tahun berlalu untuk rakyat Palestin dan negara Islam. Dan perkara ini telah meningkatkan tekad dan kesungguhan rakyat Palestin, menjadi ingatan, keyakinan dan harapan dalam jiwa mereka.”

Beliau turut mengecam normalisasi beberapa pemimpin Arab kerana hubungan mereka dengan entiti Zionis (Israel) dengan menyatakan bahawa “pengkhianatan itu bukanlah normalisasi.”

Negara UAE dan Bahrain yang telah menandatangani dua perjanjian dengan Israel pada pertengahan September, sementara Sudan dan Israel mengumumkannya pada 23 Oktober lalu yang mana, perjanjian itu adalah untuk menormalkan hubungan antara mereka.

Dalam hal ini juga, al-Takrouri menegaskan bahawa setiap orang yang berada di luar kehendak rakyatnya sebagaimana Sudan tidak akan menjadi tempat bagi entiti Zionis. Dan secara jelas, rakyat UAE dan Bahrain menolak pengkhianatan ini walaupun mereka dikenakan kezaliman daripada pemerintah negara mereka.

Manakala jurucakap Kongres Rakyat Palestin di luar negara, Dr Ahmed Muheisen berhujah bahawa:

“Britain dan Deklarasi Balfour, inilah yang menjadikannya sebagai sebahagian daripada strategi penjajahan Barat, sehingga hilang tanggungjawab moral, kemanusiaan dan politik.”

Tentunya, negara penjajahan Israel adalah projek kolonial Barat yang unggul, berusaha menghalau rakyat Palestin dari tanah mereka dan menggantinya dengan orang dari seluruh pelosok dunia dengan mendakwa bahawa tanah ini adalah tanpa rakyat untuk orang-orang tanpa tanah, dan ini secara jelasnya adalah pembohongan terbesar dalam sejarah.

Menurut Dr Ahmed Muheisen lagi, seramai 800,000 penduduk Palestin telah dipindahkan ke negara-negara Barat, Gaza dan Tebing Barat. Namun, dunia tetap diam atas kezaliman yang dilakukan terhadap rakyat Palestin ini.

Dalam hal ini, Barat tidak menunjukkan niat yang baik kerana mereka tidak menghentikan kezaliman tersebut dan tidak mengembalikan hak rakyat Palestin, serta menangguhkan banyak perkara mengenai negara itu.

‘Perjanjian Abad Ini’ (Deal of the Century) yang  dirancang oleh Amerika telah diumumkan oleh Presiden Amerika Syarikat, Donald Trump pada Januari lalu merangkumi penyelesaian politik yang berat sebelah terhadap Israel serta tidak adil kepada rakyat Palestin dan hanya akan mengekalkan ketidakadilan yang mereka alami sejak sekian lama.

Hakikatnya, apa yang disebutkan perjanjian itu adalah sangat berat sebelah dan cuba untuk menghadiahkan Israel sebagai penjajah atas kesengsaraan Palestin dan rakyatnya yang ditindas.

Proses normalisasi yang dilakukan membuktikan bahawa cita-cita entiti (Israel) ini melangkaui Palestin dan meluas ke ibu kota Arab dan sesungguhnya tekanan yang diberikan Amerika ini tentunya tidak akan mematahkan sokongan rakyat Palestin.

Sudan telah menjadi negara Arab kelima yang mengambil langkah ini setelah UAE dan Bahrain (2020), Jordan (1994) dan Mesir (1979).

Penyair dan wartawan Palestin, Mustafa Matar, mengakhiri seminar tersebut dengan bait-bait mengenai Gaza.

Dia menangis dan bukan kerana air matanya Miqat

Definisi kehormatan mulia dan bila-bila masa

Anak sulungmu telah meninggal dunia ketika berada di luar negara

Sebelumnya, pada mesyuarat mingguan Palestin di Ramallah, Perdana Menteri Palestin, Dr Mohammad Shtayyeh menyeru Britain untuk mengiktiraf sebuah negara Palestin yang merdeka, yang telah diduduki pada tahun 1967 dengan Baitulmaqdis Timur sebagai ibu kotanya.

Beliau menegaskan bahawa pengakuan Britain terhadap negara Palestin harus diberikan sebagai pampasan kepada rakyat Palestin atas apa yang mereka alami rentetan daripada pengisytiharan Deklarasi Balfour, 103 tahun yang lalu hingga menyebabkan pelanggaran hak-hak rakyat Palestin.

Dan jelaslah sebagaimana kata Pensyarah Kanan Fakulti Syariah & Undang-undang, Universiti Sains Islam Malaysia (USIM), Dr Muzaffar Syah Mallow dalam penulisannya yang bertajuk ‘Pertahan hak Palestin’:

“Satu usaha bersepadu perlu diambil oleh masyarakat antarabangsa yang boleh diketuai Malaysia bagi menyingkir Israel daripada Pertubuhan Bangsa-Bangsa Bersatu (PBB).”

Penduduk Palestin tidak pernah menikmati kedamaian sejak penubuhan negara haram Israel pada 1948 dan rampasan bandar Baitulmaqdis, Tebing Barat serta Semenanjung Gaza oleh Israel selepas tamatnya Perang Enam Hari pada 1967.

Sudah sangat lama rakyat Palestin menjadi mangsa penindasan dan kekejaman Israel. Adakah kita akan membiarkan sahaja perkara ini terus terjadi?

Yang pasti, jawapannya ada pada diri kita sendiri. Maka, lakukanlah sesuatu untuk saudara-saudara kita di Palestin. Ayuh!

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Apa amalan soleh yang terbaik?

Amal soleh yang dianggap sebagai sebaik-baik amalan di sisi Allah tidak ditentukan oleh syarak secara mutlak. Bahkan sebaik-baik amal soleh (afdhal al-a’mal) ditentukan berdasarkan perbezaan masa, tempat dan individu.

Hal ini bertepatan dengan jawapan Nabi SAW yang berbeza terhadap individu yang berlainan walaupun kesemua mereka bertanya soalan yang sama iaitu, amalan apakah yang terbaik?

Setiap waktu dan tempat mempunyai tuntutannya yang khusus. Oleh itu, tuntutan yang khusus itulah yang merupakan sebaik-baik amalan pada ketika itu. Hukum syarak juga mempunyai tingkatan tuntutan yang berbeza. Setiap amalan yang diperintahkan mempunyai keutamaannya yang berlainan antara satu sama lain.

Misalnya, sebaik-baik amalan sewaktu tetamu bertandang ke rumah adalah melayani serta meraikan tetamu berbanding membaca al-Quran ataupun berzikir.

Selain itu, amalan yang terbaik pada hari Arafah bagi jemaah haji yang sedang berwukuf di Arafah adalah berdoa, bermunajat serta beristighfar. Sungguhpun berpuasa sunat pada hari Arafah adalah antara ibadat sunat muakkad yang hebat ganjarannya, jemaah yang sedang berwukuf tidak dituntut untuk berpuasa.

Hukum fardu ain umpamanya, adalah berbeza tuntutannya kerana setiap mukalaf perlu melaksanakannya berbanding fardu kifayah. Orang yang sakit berbeza cara perlaksanaan ibadat solatnya berbanding orang yang sihat.

Tuntutan jihad bagi mempertahankan tanah air jika sesebuah negara itu diserang oleh musuh, berbeza dengan tuntutan jihad bagi menyerang musuh di tempat lain.

Contoh yang lain, Islam mengharuskan seorang doktor melihat aurat ajnabi untuk mengubati serta merawatnya kerana menyelamatkan nyawa lebih utama berbanding mendedahkan aurat.

Imam al-Ghazali dan Imam Ibn al-Qayyim mengatakan bahawa maksiat hati seperti riyak, ujub, takbur dan seumpamanya lebih besar dosanya berbanding maksiat anggota badan (jawarih) seperti minum arak, memukul orang dan sebagainya.

Begitulah seterusnya perihal dalam hukum taklifi yang lain seperti perbezaan antara perkara yang wajib dan perkara yang sunat, sunat yang muakkad dan sunat yang mustahab, dosa besar dan dosa kecil, perkara yang diharamkan dan perkara yang makruh, mengutamakan serta menyeimbangkan antara perkara-perkara yang dharuriyyat (keperluan asasi) berbanding hajiyyat (keperluan) atau tahsiniyyat (keselesaan), dan antara yang maslahah (kebaikan) atau mafsadah (kerosakan).

Kesimpulannya, kesemua perkara yang telah dihuraikan ini dikenali oleh para ilmuan dan sarjana Islam sebagai fikah keutamaan (fiqh al-aulawiyyat). Umat Islam perlu memahami perkara ini bagi menjalani hidup dengan lebih sempurna, teratur dan seimbang.

Apatah lagi buat para aktivis dakwah yang lebih dituntut agar menekuni, mendalami serta menguasai perbahasan ini ke arah menjadikan dakwah lebih efektif. Semoga Islam sentiasa relevan pada sepanjang zaman dan di semua tempat.

Ustaz Dr Syazalie Hirman bin Ahmad Najib
Ketua Hal Ehwal Syariah
Pertubuhan IKRAM Malaysia


NGO pemberi jalan penyelesaian

Katanya, penyelesaian itu perlu datang bersama penyelidikan dan fakta-fakta supaya ia dapat diselesaikan dengan cara yang tepat.

“NGO perlu memberi penyelesaian kepada permasalahan yang dihadapi oleh masyarakat.”

“Dan penyelesaian itu perlu didukung oleh penyelidikan dan fakta-fakta seterusnya ia boleh membawa kita kepada satu solusi yang betul-betul tepat kepada permasalahan kita hendak selesaikan itu,” katanya.

Beliau berkata demikian ketika bercakap sebagai panelis dalan siri Wacana Sinar 87 bertajuk “Peranan NGO dalam konteks Malaysia Baharu” di Auditorium Kompleks Kumpulan Media Karangkraf.

Pada masa yang sama, Badlishah berpendapat, memberi latihan kemahiran adalah lebih penting berbanding memberi bantuan kebajikan untuk membantu kelangsungan hidup mereka untuk jangka masa panjang.

Mengambil contoh menangani isu ekonomi golongan B40, beliau berkata, NGO boleh memberi idea bagaimana masalah itu boleh diselesaikan.

“Di Malaysia, NGO boleh bersama dengan kerajaan untuk selesaikan masalah B40. NGO boleh memberi idea bagaimana hendak selesaikan masalah itu, bukan hanya bagi kebajikan begitu saja.”

“NGO boleh membantu dengan memberi latihan kemahiran kepada golongan ini,” tambahnya.

Badlishah berkata selain memberi jalan penyelesaian, NGO berperanan untuk memastikan kerajaan tidak menyalahgunakan kuasa yang ada.

“Seperti yang berlaku di Pilihan Raya Kecil (PRK) Cameron Highlands, ada mendapat laporan Pakatan Harapan (PH) juga telah menggunakan mekanisma kerajaan untuk berkempen.”

“Kalau dulu kita menyeru kerajaan yang dulu (Barisan Nasional) diambil tindakan kerana kesalahan yang sama, maka perkara itu juga perlu dilakukan (menegur) kepada kerajaan sekarang.”

“Tidak boleh ada pilih kasih,” katanya.

“Ini penting supaya mereka (kerajaan) tahu rakyat sedang memerhati dan menilai sama ada mereka melakukan yang terbaik untuk rakyat ataupun tidak.”

Tambahnya, peranan yang dilakukan NGO ini penting untuk memastikan ke arah kelangsungan demokrasi yang matang.

“Di negara membangun dan demokrasinya telah matang, setiap lima ke sepuluh tahun, kerajaannya akan bertukar.”

“Ini untuk memastikan mereka mendapat khidmat yang terbaik dan yang memerintah akan berhati-hati.”

Oleh itu, NGO berada dalam keadaan itu untuk memastikan semak dan imbang berlaku dengan baik dalam sesebuah masyarakat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Merebut Nafahat Pada 10 Hari Awal Zulhijjah

Ada suatu hadis yang diriwayatkan daripada at-Thabrani dalam kitabnya al-Ausath dan juga al-Kabir, daripada Muhammad bin Maslamah al-Ansari RA bahawa Rasulullah SAW bersabda:

إِنَّ لِرَبِّكُمْ فِي أَيَّامِ دَهْرِكُمْ نَفَحَاتٍ، فَتَعَرَّضُوا لَهَا ; لَعَلَّ أَحَدَكُمْ أَنْ يُصِيبَهُ مِنْهَا نَفْحَةٌ لَا يَشْقَى بَعْدَهَا أَبَدًا

“Sesungguhnya Allah memiliki nafahat yang akan dicurahkan sepanjang masa, kerana itu berusahalah untuk mendapatkannya. Boleh jadi di antara kamu ada yang mendapatkan satu nafahat, sehingga dia tidak akan celaka selamanya.” (HR Thabrani dalam Al-Ausath No. 2966, dalam As-Shahihah No. 1890, hadis ini dijadikan hadis penguat).

Apa itu nafahat? Menurut al-Munawi dalam Faidhul Qadir menyatakan bahawa ia adalah seakan ilham yang memberikan semangat seseorang untuk mendekatkan diri kepada Allah, yang diberikan kepada sesiapa saja di antara hamba-Nya yang Dia kehendaki. (Faidh al-Qadir, 2/505).

Beliau juga menggambarkan nafahat ini seperti percikan kilat yang sangat terang dan pantas. Barang siapa yang ketika itu sedang beribadah kepada Allah, maka diharapkan dia akan mendapat curahan kilatan cahaya itu.

Sehinggalah dia mendapat kekuatan iman, kekuatan istiqamah, semakin semangat untuk mendekatkan diri kepada Allah. Pada saat itulah, dia akan mengalami perubahan semangat, perubahan sikap dan sebagainya.

Pendedahan kepada nafahat adalah rahmat Tuhan yang akan melimpah sepanjang masa. Maka berdoalah dan mintalah pada masa-masa yang mustajab sebagai mengambil peluang atas nikmat daripada Tuhan Yang Maha Esa.

Maka rebutlah peluang bagi memohon keampunan-Nya dalam mendapatkan nafahat ini dalam keadaan kita sentiasa bertahlil, bertakbir, bertahmid dalam hari-hari kita memperbanyakkan zikrullah.

Diriwayatkan dalam Musnad al-Imam Ahmad, daripada Ibnu Umar RA, daripada Nabi SAW, baginda bersabda:

مَا مِنْ أَيَّامٍ أَعْظَمُ عِنْدَ اللَّهِ وَلَا أَحَبُّ إلِيْهِ الْعَمَلُ فِيهِنَّ مِنْ أَيَّامِ عَشْرِ ذِي الْحِجَّةِ أَوْ قَالَ : هَذِه الْأيَّامِ فَأَكْثِرُوا فِيهِنَّ مِنَ التَّسْبِيح وَالتَّكْبِيرِ وَالتَّحْمِيدِ وَالتَّهْلِيلِ

“Tiada hari-hari yang lebih agung dan disukai oleh Allah untuk beramal soleh selain 10 hari ini. Maka, perbanyakkanlah tahlil, takbir, dan tahmid pada-Nya.” (HR Imam Ahmad, No. 6154)

Betapa besarnya 10 hari pada bulan Zulhijjah ini sehingga ia lebih dicintai daripada jihad di jalan Allah. Kecintaan Allah pada hamba-Nya yang beramal soleh pada 10 hari pada bulan Zulhijjah ini melebarkan lagi keluasan rahmat Allah kepada hamba-Nya agar bermujahadah untuk bertaqarrub (mendekatkan diri) lagi kepada Allah selepas diberi peluang bertemu dengan bulan Ramadan yang berkat.

Diriwayatkan dalam Sahih al-Bukhari daripada Ibnu Abbas RA, Rasulullah SAW bersabda:

“Tiada hari-hari yang amalan soleh yang paling disukai oleh Allah untuk dilakukan melainkan hari-hari ini (baginda memaksudkkan 10 hari terawal Zulhijjah).” Para sahabat bertanya, “Wahai Rasulullah, walaupun jihad di jalan Allah tidak dapat menandinginya?” Baginda bersabda, “Walaupun jihad di jalan Allah tidak dapat menandinginya, melainkan seorang lelaki yang keluar berjihad bersama hartanya, kemudian dia langsung tidak kembali.” [HR Bukhari (969), Abu Daud (2438), Ibnu Majah (1727), Tirmidzi (757)]

Maka perbanyakkanlah ibadah soleh pada 10 hari terawal dalam bulan Zulhijjah ini kerana kita tidak tahu adakah kita mendapat kilatan cahaya hidayah dalam amal soleh kita sepertimana kita tidak tahu adakah ibadah kita itu berada dalam Malam al-Qadar pada bulan Ramadan yang lalu.

Bersama-samalah kita memohon kepada Allah untuk membimbing kita untuk mendapatkan reda-Nya, memohon agar Dia menutup kesalahan-kesalahan kita, melindungi kita daripada kemegahan dunia dan membantu para muhajidin kita yang berjihad di jalan-Nya, kerana Dia berkuasa atas segala sesuatu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hukuman terhadap Umar tidak halang kebebasan berfikir mahasiswa – IKRAM Selangor

Pada 23 April 2012 Umar Muhammad Azmi (Umar), seorang mahasiswa, telah  didakwa dibawah seksyen 186 Kanun Keseksaan yang menyebut bahawa:  “Sesiapa yang dengan sengaja menghalang mana-mana penjawat awam dalam  melaksanakan fungsi sebagai penjawat awam, hendaklah dihukum dengan  penjara untuk tempoh yang boleh sampai dua tahun, atau dengan denda yang  boleh sampai sepuluh ribu ringgit, atau dengan kedua-duanya sekali”.

Umar didakwa di Mahkamah kerana menghalang penjawat awam daripada  meneruskan misi beliau, ketika serbuan pihak DBKL bagi menghalang protes  ‘Occupy Dataran’ bertujuan membantah Pinjaman Tabung Pendidikan Tinggi  Nasional (PTPTN) yang dirasakannya tidak adil.

Mahkamah  Majistret pada tarikh tersebut telah merekodkan pengakuan tidak bersalah  Umar dan telah menetapkan tarikh perbicaraan pada 30 Julai 2012.

Seramai tujuh orang saksi telah dipanggil oleh pihak Pendakwaan dan  pihak Pembelaan pula telah memanggil 4 orang saksi termasuk Umar  sendiri. Pada 21 Disember 2012 Majistret Tuan Zaki Asyraf Zubir telah  mendapati dan memutuskan Umar Muhammad Azmi bersalah di bawah Seksyen  186 Kanun Keseksaan dan menjatuhkan hukuman sebulan penjara dan denda  sebanyak RM1,000.00. Pada tarikh 24 Disember 2012 Mahkamah Tinggi Kuala  Lumpur telah membenarkan permohonan pihak pembelaan untuk penangguhan  hukuman penjara sehinggalah rayuan pihak pembelaan didengar oleh  Mahkamah Tinggi Kuala Lumpur.

Pertubuhan IKRAM Malaysia, Negeri  Selangor sebagai sebuah NGO dakwah, kebajikan dan tarbiyah menghormati  keputusan yang telah dibuat oleh Mahkamah Majistret Kuala Lumpur setelah  memutuskan berdasarkan keterangan saksi-saksi dan bukti-bukti daripada  pihak pendakwaan dan pembelaan bahawa Umar didapati bersalah di bawah  Seksyen 186 Kanun Keseksaan.

Walaubagaimanapun, IKRAM Negeri  Selangor yang mempunyai visi dan misi untuk memupuk keadilan masyarakat  dan kesejahteraan sosial tanpa mengira bangsa dan agama menghargai  idealisme, daya intelek dan semangat juang yang dimiliki oleh Umar.  IKRAM Negeri Selangor percaya bahawa tindakannya untuk berhimpun di  Dataran Merdeka secara aman adalah untuk tujuan menzahirkan dan  melahirkan pandangannya terhadap sistem demokrasi di Negara kita.  Hukuman penjara dan denda yang dikenakan terhadap beliau merupakan harga  yang beliau terpaksa bayar bagi menzahirkan dan/atau melahirkan  pandangan beliau.

Sehubungan dengan itu, IKRAM Negeri Selangor  menyeru dan mengajak semua lapisan masyarakat bersama-sama memelihara  kebebasan bersuara dan kebebasan berhimpun secara aman sebagaimana  termaktub di dalam Perlembagaan. Begitu juga kebebasan menyatakan  bantahan, teguran serta kritikan kepada mana-mana pihak, termasuk kepada  pihak pemerintah, sewajarnya dibenarkan selagi mana ia selaras dengan  kehendak undang-undang dan amalan masyarakat madani.

IKRAM  Negeri Selangor juga tidak yakin bahawa hukuman yang dijatuhkan  sedemikian rupa mampu terus menghalang kebebasan berfikir dan bersuara  ratusan ribu para mahasiswa yang lain.

IKRAM Negeri Selangor  akan terus mendidik masyarakat menjadi golongan baik (Abrar) dan pada  waktu yang sama mereka menjadi golongan yang bebas merdeka (Ahrar).

Prof Madya Ust Hasanuddin Mohd Yunus

Yang Dipertua  Pertubuhan IKRAM Malaysia (IKRAM) Negeri Selangor


Tiga aktivis IKRAM Siswa raih Anugerah Pelajaran DiRaja

Mohd Khairul Nizam, graduan Sarjana Muda Teknologi Kejuruteraan Mekanikal (Teknologi Automotif) telah menerima anugerah tersebut dalam Majlis Konvokesyen Universiti Teknikal Malaysia Melaka (UTeM) ke-12 pada 14 November lalu.

Aktif dalam persatuan, sukan dan pelbagai program di universiti serta aktiviti dakwah dan tarbiah melalui tidak menghalang mantan Yang Dipertua Majlis Perwakilan Pelajar (MPP) UTeM ini cemerlang dalam akademik dan memegang lebih 13 jawatan sepanjang di sana.

Aktif dalam IKRAM Siswa Kota Samarahan dan aktiviti kemanusiaan MyCARE, Nurul Fatihah yang juga graduan Sarjana Muda Kaunseling pula telah menerima anugerah tertinggi itu dalam Majlis Konvokesyen ke-20 Universiti Malaysia Sarawak (UNIMAS) pada 14 November lalu.

Sementara itu, graduan Sarjana Muda Sains Aktuari, Muhammad Syah Fahmi telah menerima Anugerah Pelajaran DiRaja dalam Majlis Konvokesyen ke-14 Universiti Sains Islam Malaysia (USIM) pada 20 November yang lalu.

Diwujudkan oleh Majlis Raja-Raja pada 1988, tujuan anugerah ini ialah untuk memberi pengiktirafan yang tertinggi dan dianugerahkan kepada seseorang graduan yang mana mutu dan hasil pencapaian akademiknya adalah yang terbaik dan memenuhi kriteria dalam aspek keputusan peperiksaan keseluruhan, aktiviti kokurikulum, hadiah lain yang telah diperolehi, perakuan dan laporan daripada Dekan Fakulti yang berkenaan serta mempunyai sahsiah yang baik.

Semoga anugerah ini memberi inspirasi kepada semua mahasiswa untuk terus cemerlang dan seimbang dalam akademik, ko-kurikulum dan sahsiah serta segenap aspek kehidupan, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bahaya Dadah: IKRAM Lancar Kempen Didik Masyarakat

SERI KEMBANGAN – Pertubuhan IKRAM Malaysia (IKRAM) melancarkan kempen ‘Putuskan Rantaian Dadah’ sempena Sambutan Hari Antidadah Antarabangsa pada 26 Jun ini.

Menurut Ketua Kumpulan Fokus Masyarakat Sejahtera, Sihat dan Selamat di bawah Kluster Masyarakat Progresif IKRAM, Prof. Dr Sahrim Hj Ahmad, pihaknya bekerjasama dengan pelbagai pihak dan NGO bagi mendidik masyarakat tentang bahaya dadah.

“Kita tampil ke hadapan khususnya dalam Kluster Masyarakat Progresif ini untuk melakukan beberapa advokasi dengan kerjasama pelbagai pihak termasuk kerajaan, AADK, PEMADAM, pengasih dan beberapa NGO yang lain untuk yang mengadakan advokasi bagi memutuskan rantaian dadah ini,” kata beliau semasa pelancaran sambutan secara dalam talian.

Jelasnya, dadah adalah di antara musuh utama negara dan kebelakangan ini telah melibatkan khususnya pelajar-pelajar sekolah, belia, remaja dan tidak kurangnya daripada kalangan ahli masyarakat umumnya.

“Sasaran kita pada kempen kali ini adalah untuk memberi kesedaran terus kepada masyarakat mengenai bahaya penyalahgunaan dadah dan kesannya pada kesihatan,” tambahnya semasa majlis pelancaran sambutan pada Rabu.

Katanya, ini kerana kita ingin membangunkan masyarakat sihat, selamat dan sejahtera dan untuk mendapatkan sokongan masyarakat daripada kempen antidadah ini.

Dalam pada itu, Dalam pada itu, Pengarah Program, Puan Faridah Maludin menceritakan pengalaman membantu program pemulihan penghuni penjara, katanya aktiviti tersebut sudah bermula sejak 2007.

“Pada awalnya setiap minggu kita ke penjara untuk bertemu dengan penghuni-penghuni di situ, kita buat program pemulihan, motivasi dan sebagainya,” kata Faridah.

Dari situ tambahnya, pihaknya dapat mengenali trend ataupun ‘pattern’ penghuni di situ dan boleh dikatakan 60 peratus daripadanya terlibat dengan dadah, malah ada juga yang berulang kali masuk penjara.

Katanya lagi, bimbang dengan keadaan itu, beliau berfikir bagaimana untuk menghentikan kitaran ini (penagihan dadah) dan bertemu dengan NGO yang lain yang bersama-sama buat program di penjara.

“Kita mula berfikir, kita ini hanyalah tangan-tangan yang menerima mereka ini (pemulihan), tapi apakah langkah-langkah pencegahan kita sebagai ahli masyarakat dan sebuah NGO?” soalnya.

Beliau berkata, pelbagai aktiviti telah dan sedang diadakan sempena kempen ‘Putuskan Rantian Dadah’ ini bermula 14 Jun lalu dengan kerjasama pihak penjara.

Jelasnya, pihaknya turut membawa bekas penghuni dan juga bekas penagih sendiri untuk berkongsi kejayaan mereka meninggalkan penagihan dadah dalam satu bual bicara di Desa Rajang, Kuala Lumpur.

“Kita yang tidak terlibat ni mungkin hanya boleh berkongsi maklumat, tapi berkongsi pengalaman itu mungkin lebih bererti bagi mereka yang sedang dipulihkan,” ujar Faridah.

Menurutnya, program penerangan secara dalam talian turut diadakan dengan membawa tema antidadah, antaranya video Hacks (16 Jun), On Tak On (20 Jun & 27 Jun) dan Jom Sembang (24 Jun).

Di samping poster-poster kempen antidadah di media sosial, kemuncak kempen ini adalah Bicara Bina Negara (BBN) yang bertajuk ‘Isu Dadah di Malaysia Membimbangkan: Apa Peranan Kita?’’  pada Ahad, 26 Jun ini di Facebook IKRAM dan YouTube TV IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kutuk stereotaip, generalisasi etnik Rohingya, fokus kemanusiaan

“Selari dengan maqasid syariah, fokus isu yang utama sepatutnya adalah terhadap pembelaan nyawa dan harga diri yang meragut ribuan nyawa-nyawa tidak berdosa serta kerosakan harta benda, bukannya bersikap stereotaip yang mewakili beberapa peratus kecil terhadap etnik Rohingya pada hari ini,” tegas Presidennya, Ahmad Taqiyuddin Shahriman.

Pada Khamis lalu, ribuan etnik Rohingya telah berhimpun di luar kedutaan Myanmar bagi membantah keganasan tidak berperikemanusiaan kerajaan Myanmar di Arakan (Rakhine) pada 24 Ogos lalu.

Laman-laman rasmi seperti Al-Jazeera dan Channel News Asia melaporkan, pihak tentera telah bertindak menggeledah perkampungan etnik Rohingya, membunuh para penduduk termasuk wanita, kanak-kanak juga bayi serta membakar masjid dan madrasah.

Namun katanya, naratif stereotaip dan generalisasi warga Rohingya yang dimainkan di media sosial beberapa hari kebelakangan ini ialah etnik Rohingya adalah pengotor, pemalas, tiada sivik dan cepat besar kepala. Tempat paling popular dalam naratif ini adalah Pasar Borong Selayang.

“Yang menyedihkan isu ini dimainkan ketika isu pembantaian dan kezaliman terhadap warga Rohingya sedang rancak dijalankan di wilayah Arakan, Myanmar. Isu pembantaian Rohingya yang sepatutnya menjadi perhatian namun sebaliknya yang berlaku.”

Tambah beliau, isu stereotaip ini ibarat mengalih perhatian kerana isu yang cuba dimainkan menutup kezaliman dan penindasan tanpa perikemanusiaan rejim tentera Myammar dan para sami Buddha yang ekstremis.

“IKRAM Siswa menolak segala hasutan pemikiran buruk yang mahu dibangunkan berasaskan stereotaip dan generalisasi terhadap etnik Rohingya sekaligus menyeru masyarakat agar melihat isu ini dari perspektif kemanusiaan rentas segala perbezaan kaum, agama, ras bahasa jua warna kulit.”

Taqiyuddin menyeru masyarakat agar melibatkan diri bersama etnik Rohingya dalam program-program kebajikan anjuran badan bukan kerajaan seperti MyCARE dan lain-lain bagi mengenali dengan lebih rapat di samping mengetahui kisah-kisah duka mereka sebagai mangsa pelarian di negara sendiri.

“Jadilah masyarakat yang mengharmonikan keadaan, tidak mudah tular sesuatu kenyataan sebelum disemak kesahihannya. Jadilah masyarakat yang tidak membangunkan pemikiran buruk berasaskan stereotaip dan generalisasi. Jadilah masyarakat yang lebih prihatin dan mencintai kemanusiaan, keharmonian juga keamanan.”

Beliau juga menyeru kepada semua mahasiswa agar menjadi mahasiswa yang holistik, bukan sekadar bijak pada akalnya, tetapi juga dapat menonjolkan qudwah hasanah dalam akhlak juga pengurusan alam maya khususnya melibatkan isu Rohingya ini.


IKRAM Sokong Khidmat Sosial Bagi Pembuli, Bukan Gantung Persekolahan

Pertubuhan IKRAM Malaysia (IKRAM) memandang berat peningkatan kes buli dalam kalangan kanak-kanak dan remaja akhir-akhir ini.

Perbuatan buli tidak harus dilihat dalam konteks pembuli-mangsa sahaja, tetapi perlu dilihat dalam skop yang lebih luas. Fenomena buli yang serius merupakan simptom-simptom satu kelompok generasi muda yang tercari-cari identiti dan jati diri.

Hal ini boleh merosakkan masa depan negara kerana mereka adalah generasi muda yang bakal mewarisi kepimpinan negara. Oleh itu, IKRAM mengalu-alukan usaha-usaha pelbagai pihak untuk menangani masalah ini.

Namun, IKRAM berpandangan, tindakan gantung sekolah selama setahun atau beberapa bulan ke atas pembuli seperti yang telah dicadangkan oleh Kementerian Pendidikan akan hanya merugikan pelbagai pihak termasuk pelajar.

Hal ini adalah kerana pelajar terbabit masih muda dan penggantungan sekolah akan menjejaskan pembelajarannya dan seterusnya masa depan mereka. Besar kemungkinan pelajar akan berdendam dan akan berterusan dalam tingkah laku negatif.

Walau bagaimanapun, IKRAM menyokong penuh langkah-langkah dendaan dalam bentuk kerja-kerja khidmat sosial dilaksanakan sebagai langkah pengajaran dan didikan. Akan tetapi, ianya haruslah berjalan seiring dengan persekolahan mereka. Kerja-kerja khidmat sosial boleh dilaksanakan sebelum atau selepas waktu persekolahan.

IKRAM juga ingin menegaskan bahawa langkah pencegahan untuk membendung gejala ini daripada akar umbinya harus dilaksanakan dengan lebih intensif dan komprehensif.

IKRAM berpegang kepada hadis Rasulullah SAW bahawa semua anak dilahirkan suci. Maka, keadaan berleluasanya fenomena buli dalam kalangan kanak-kanak dan remaja masa kini, tidak boleh dipersalahkan sepenuhnya kepada mereka. Perkembangan sikap dan personaliti kanak-kanak banyak dipengaruhi oleh persekitaran, sama ada oleh orang penting seperti ibu bapa, ahli keluarga dan guru; atau persekitaran sosial, budaya dan amalan masyarakat.

Oleh itu, usaha yang lebih gigih perlu dibuat bagi meningkatkan pembinaan jati diri dan nilai mulia seperti sifat ihsan dan rahmah dalam diri mereka. Membimbing mereka daripada sudut spiritual adalah satu kemestian.

Masa lapang pelajar juga perlu disibukkan dengan aktiviti-aktiviti yang mereka minati dan memberi kepuasan kepada mereka. Ibu bapa juga harus melalui kursus dan sesi kaunseling untuk mendapat ilmu dan bimbingan bagaimana membantu proses pemulihan anak anak masing-masing.

Antara langkah-langkah yang boleh dilaksanakan ialah:

1. Melaksanakan waktu kerja fleksibel, pada masa yang sama mengekalkan produktiviti, seperti yang terlaksana di sesetengah negara Eropah. Ini akan membolehkan ibu bapa memberi perhatian dan menyantuni anak-anak mengikut keperluan.

2. Mewajibkan para ibu bapa menghadiri kursus-kursus keibubapaan kerana anak-anak pada abad ke-21 menghadapi pelbagai cabaran dalam membesar, dan mendidik mereka dengan baik adalah satu tanggungjawab yang kompleks.

3. Penerapan nilai dan pembinaan akhlak haruslah menjadi kandungan asas (core content) dalam kurikulum sekolah dan diberi perhatian sewajarnya oleh pihak pentadbir dan guru-guru.

4. Penglibatan para pelajar dalam aktiviti yang menarik minat mereka haruslah diperhebatkan dan diperluaskan kepada semua pelajar agar masa mereka sentiasa diisi dengan sesuatu yang memberikan kepuasan (satisfaction). Maka dengan itu, mereka tidak akan lagi tercari-cari perkara negatif untuk mendapat kepuasan seperti membuli.

5. Penonjolan keganasan, baik pada kaca TV atau dalam media haruslah dikurangkan. Kanak-kanak akan menganggap melalui keganasan, boleh mendapat perhatian dan sanjungan.

6. Masyarakat harus membudayakan kehidupan berakhlak serta media mempromosikannya supaya anak-anak membesar dalam suasana rahmah, lalu mereka menghayati (internalize) sifat ihsan, rahmah dan kasih sayang.

Dengan itu, IKRAM menyeru semua pihak, baik kerajaan, NGO, pihak sekolah dan guru serta para ibu bapa bersama-sama berusaha membanteras fenomena buli dalam kalangan generasi muda.

Profesor Dr Omar bin YaakobPengerusi Jawatakuasa PendidikanPertubuhan IKRAM Malaysia (IKRAM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Indeks Negara Rahmah: IKRAM Jemput 12 Pakar Bidang

BANDAR BARU BANGI – Kira-kira 12 orang pakar bidang daripada agensi-agensi kerajaan dan bukan kerajaan telah dijemput dalam Perbincangan Kumpulan Fokus (FGD) Kajian Indeks Malaysia Negara Rahmah (IMNR) 2022 pada Isnin.

FGD ini dianjurkan Pertubuhan IKRAM Malaysia (IKRAM) di bawah Agenda Nasional dengan kerjasama Kajian Dasar IKRAM (KADRI) bagi membincangkan dapatan kajian IMNR 2022 yang dibangunkan IKRAM melalui KADRI, yang dibentang oleh Hj Rozalli Hashim.

Dalam perbincangan itu, pakar-pakar tersebut turut memberikan input dan pandangan tentang indeks ini menurut bidang masing-masing di samping mencadangkan beberapa penambahbaikan untuk kajian IMNR yang akan datang.

Pakar-pakar yang hadir ialah Prof. Dato’ Dr Nor Ghani Md Nor, Profesor di Pusat Kajian Pembangunan Inklusif & Lestari UKM, Dato’ Dr Siti Norlasiah Ismail, Timbalan Yang Dipertua National Council of Women’s Organisations (NCWO), Dr Teo Lee Ken, Pegawai Kajian dan Dasar All Party Parliamentary Group Malaysia for Sustainable Development Goal (APPGM-SDG) dan Prof Abdullah Mohd Zin, Profesor / Bendahari Akademi Profesor Malaysia.

Hadir sama Prof. Dr Mohd Cairul Iqbal Mohd Amin, Profesor / Ketua Kluster Perubatan dan Kesihatan, Akademi Profesor Malaysia, Dr Mohd Shaiful Ramze Endut, Felo Penyelidik Institut Kajian Etnik UKM, En. Ismahalil Ishak, Penolong Pengarah Kanan Unit Dasar, Lembaga Penduduk dan Pembangunan Keluarga Negara (LPPKN) dan Hjh Sarimah Misman, Pengarah Bahagian Perancangan Korporat, Malaysia Productivity Corporation (MPC).

Selain itu, turut terlibat En. Ikmal Nordin, Ahli Ekonomi Bank Negara Malaysia, Datin Dr Rozbizah Abd Aziz, Ketua Penolong Pengarah, Jabatan Pembangunan OKU, Jabatan Kebajikan Masyarakat (JKM), Puan Marlina Termudi, Timbalan Pengarah, Institut Kajian & Latihan Integrasi Nasional (IKLIN) dan Dr Vellapandian A/L Ponnusamy, Ketua Pegawai Eksekutif, Institut Penyelidikan Pembangunan Belia Malaysia (IYRES).

Turut hadir dalam perbincangan kumpulan fokus tersebut Naib Presiden IKRAM, Prof. Dr Hanim Salleh serta Ahli-ahli Jawatankuasa Pusat, Hj Ainullotfi Abdul Latif, Dr Sabariah Baharun dan En. Mohammad Abdul Hamid, Ketua Pegawai Penyelidik KADRI, Prof. Dr Mustafa Din Subari serta para penyelidik KADRI.

Diharapkan melalui FGD ini, ia dapat menghasilkan kajian Indeks Negara Rahmah yang lebih holistik dan tepat tentang gambaran sebenar kemajuan negara.

Di samping itu, hubungan dan peluang kerjasama erat antara agensi-agensi kerajaan dan bukan kerajaan dapat diwujudkan untuk manfaat masyarakat dan negara.


Badlishah Dilantik Sebagai Presiden IKRAM Baharu

SERI KEMBANGAN – Hj Badlishah Sham bin Baharin telah dilantik sebagai Presiden Pertubuhan IKRAM Malaysia (IKRAM) baharu pada persidangan pertama Dewan Perwakilan Nasional (DPN) bagi sesi 2022-2026 pada 19-20 Februari lalu.

Prof. Dato’ Dr Hassan Basri bin Awang Mat Dahan dilantik sebagai Timbalan Presiden IKRAM, manakala Prof. Dr Hanim binti Salleh dan En. Jusni bin Yusoff pula sebagai Naib Presiden.

Bagi sayap Wanita IKRAM, Ustazah Sallawahiu binti Mohd Salleh dilantik sebagai Ketua Wanita dan Puan Nurhakimah binti Mohamud sebagai Timbalan Ketua Wanita.

Berikut adalah senarai penuh JKP baharu sesi 2022-2026 yang dilantik pada sidang tersebut:

Presiden: Hj Badlishah Sham bin Baharin

Timbalan Presiden: Prof. Dato’ Dr Hassan Basri bin Awang Mat Dahan

Ketua Wanita: Ustazah Sallawahiu Mohd Salleh
Ahli Jawatankuasa Pusat:

Hj Shahrul Aman bin Mohd Saari
Hj Ismail Yusoff bin Awang
Dr Wardah binti Mustafa Din
Dr Diana binti Katiman
Hj Ainullotfi bin Abdul Latif
Hj Mohd Fadzil bin Saleh
Dr Hajar bin Opir
Prof. Dr Omar bin Yaakob

Timbalan Ketua Wanita: Pn. Nurhakimah binti Mohamud
Naib Ketua Wanita:

Dr Sabariah binti Baharun
Prof. Madya Dr Zaharah binti Sulaiman

Ahli Jawatankuasa Wanita Pusat:

Pn. Ashwida binti Abd Samad
Prof. Madya Dr Roohaida binti Othman

Persidangan itu turut melantik Prof. Ir. Dr Ts. Mohd Rizal bin Arshad sebagai Yang Dipertua DPN, Dr Muhammad Munawar bin Mohamed Hatta sebagai Timbalan Yang Dipertua DPN dan Pn. Maryam binti Jailani sebagai Setiausaha DPN.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pendidikan Abad ke-21: Memperkasa Pendidikan IKRAM

Selain itu, ia bertujuan untuk menjelaskan halatuju pendidikan IKRAM 2016-2019, berkongsi sebahagian kisah kejayaaan sekolah serta meningkatkan ukhuwah dan kebersamaan dalam kalangan warga pendidik IKRAM MUSLEH.

Dirasmikan oleh Presiden Pertubuhan IKRAM Malaysia (IKRAM), Ustaz Dr Mohd Parid Sheikh Ahmad, dalam ucapannya, beliau mengharapkan IKRAM MUSLEH mampu memacu pendidikan negara melalui inisiatif pengislahan pendidikan dan pemerkasaan pendidikan Islam.

Dr Parid turut menggariskan strategi pendidikan masa depan yang terbaik antaranya pembangunan pelajar secara holistik, membangun kesedaran intelektual umat, pendidikan yang merentasi sempadan bangsa, sejarah dan tamadun dunia, pengukuhan penguasaan Bahasa Arab dan Bahasa Inggeris serta ilmu sains dan teknologi.

Konvensyen dan konvokesyen ini telah dihadiri kira-kira 400 orang warga pendidikan IKRAM MUSLEH yang terdiri daripada Ahli Lembaga Pengelola Sekolah, Ahli Jawatankuasa Pendidikan IKRAM Pusat dan Negeri, Guru Besar dan Pengetua, Guru Penolong Kanan, warga pendidik serta ahli keluarga graduan konvokesyen.

Turut hadir dalam majlis ini Setiausaha Agung IKRAM, Hj Nahar Md Nor, Pengerusi Jawatankuasa Pendidikan IKRAM, Prof Dr Omar Yaakob, Timbalannya, Pn Hjh Kamaliah Noordin dan Pengarah Eksekutif IKRAM MUSLEH, Ustaz Megat Mohamed Amin Megat Mohamed Noor.

Usai ucapan perasmian, Dr Parid menyampaikan Anugerah Pelajar Cemerlang (SMI) IKRAM MUSLEH kepada Fathimah Bahirah binti Mohd Khazani , Hanis binti Mohamad Salleh dan Nuralya Najwa binti Amir Hamzah (SM Sri Al Amin Bangi) serta Nur Farihah binti Syahriza dan Muhammad Aqil bin Atan (SMI Hidayah JB).

Anugerah Kecemerlangan IKRAM MUSLEH 2015 pula disampaikan oleh Dr Omar di mana senarai penerima anugerah adalah seperti berikut:

Anugerah Kepimpinan Cemerlang IKRAM MUSLEH 2015

Anugerah Ikon Guru IKRAM MUSLEH 2015

Ikon Guru, Norzalina menerima anugerah dan warga Al Azhar bersama anugerah kualitinya

Anugerah Kualiti IKRAM MUSLEH 2015 (Lima Bintang)

Anugerah Kualiti IKRAM MUSLEH 2015 (Empat Bintang)

Penarafan empat dan lima bintang adalah hasil daripada audit jaminan kualiti IKRAM MUSLEH yang telah dilaksanakan pada tahun lalu di mana antara elemen audit merangkumi kepimpinan pengurusan sekolah, kemudahan fizikal dan sokongan murid, suasana pengajaran dan pembelajaran, pengurusan kewangan serta piawaian keselamatan dan keceriaan.

Sesi Success Stories Warga IKRAM MUSLEH pula telah dikongsikan kepada para peserta di mana SMI Al-Islah, Sungai Petani berkongsi tentang Program Silang Budaya dengan Sekolah Sin Min, SMI Hira’ Jeram berkongsi tentang kejayaan dalam Best Video Award in Young Innovate Competition.

Sesi ini juga menampilkan SMI Hidayah JB yang berkongsi tentang kejayaan dalam arena debat, SMI Al Amin Kemaman pula berkongsi kejayaan sebagai naib juara CLICK! Camp 4.0 Social Enterpreneurship for Teens dan seterusnya perkongsian mengenai kejayaan Sistem Pentaksiran Pelajar IKRAM MUSLEH (SPPIM) yang sedang digunakan di negara Brunei Darussalam.

Perkongsian kisah kejayaan, pembentangan Dr Omar dan penyampaian sijil tamat syahadah

Selepas pembentangan mengenai “IKRAM-MUSLEH Menerajui Pengislahan Pendidikan Menjelang 2020” oleh Dr Omar, beliau menyampaikan sijil graduasi kepada 19 orang guru SMIH JB dan enam orang guru SRIH JB yang telah menamatkan kursus Syahadah Perguruan IKRAM MUSLEH (SPIM) yang merupakan salah satu usaha untuk meningkatkan profesionalisme dan ketrampilan para guru.

Semoga majlis ini akan memberi semangat kepada warga pendidik IKRAM MUSLEH untuk terus memacu kecemerlangan holistik bagi membina generasi yang soleh dan musleh, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sejarah menarik Masjid Hagia Sophia

Pada tahun 627 Masihi, telah berlaku Perang Khandaq di mana Rasulullah SAW dan penduduk Madinah menggali parit di sekeliling Kota Madinah bagi menghalang serangan tentera Ahzab. Ketika menggali parit, terdapat sebuah batu besar yang tidak dapat dipecahkan oleh orang ramai.

Nabi Muhammad SAW berdoa dan menghayunkan penukul beberapa kali untuk memecahkan batu tersebut lalu kelihatan percikan api sebelum batu tersebut pecah semuanya. Nabi Muhammad SAW bersabda:

“Pada pukulan pertama aku melihat gedung dan istana Kisra (Parsi). Pada pukulan kedua aku melihat istana-istana merah di Romawi. Sesungguhnya umatku pasti mengalahkan mereka.” (HR Ahmad dan Nasai)

Pada ketika lain, sahabat Rasulullah SAW bertanya kepada baginda, yang manakah akan dikalahkan dahulu, Kota Rom atau Konstantinople? Nabi Muhammad SAW bersabda: “Kota Hercules yang akan dikalahkan dahulu (merujuk kepada Kota Konstantinople).” (HR Ahmad dan Al-Hakim)

Nabi Muhammad SAW juga bersabda: “Kota Konstantinople pasti akan dibuka (oleh umat Islam). Pemimpinnya adalah sebaik-baik pemimpin, dan tenteranya adalah sebaik-baik tentera.” (HR Imam Ahmad)

Pada tahun 1453, Sultan Muhammad bin Sultan Murad iaitu khalifah ketujuh kerajaan Islam Uthmaniyah telah memimpin armada Islam seramai 250,000 tentera dengan pelbagai strategi peperangan dan kelengkapan yang moden.

Pada usia 21 tahun, Sultan Muhammad digelar Sultan Muhammad ‘al-Fateh’ yang bermaksud ‘pembuka’ kerana telah berjaya membuka Kota Konstantinople daripada tangan kerajaan Byzantine yang zalim dan merealisasikan hadis Nabi SAW setelah lebih 800 tahun diperkatakan mengenai peristiwa ini.

Sejurus selepas pembukaan Kota Konstatinople, tanpa rampasan ataupun senjata, Sultan Muhammad al-Fateh membeli bangunan Hagia Sophia daripada paderi gereja menggunakan wang peribadi beliau, tanpa menggunakan wang kerajaan Uthmaniyah mahupun wang Baitul Mal (Pusat Zakat).

Sultan Muhammad al-Fateh telah mewakafkan bangunan tersebut sebagai masjid yang dipanggil Masjid Haghia Sophia, dikeluarkan patung-patung yang bertentangan dengan akidah Islam dan dimasukkan unsur seni bina Uthmaniyah. Gereja pula dialihkan ke kawasan lain yang dipersetujui oleh paderi dan penganut agama Kristian di sana.

Sultan Muhammad al-Fateh juga mendirikan lebih 300 masjid, 50 sekolah dan 50 tempat pemandian awam. Kota Konstantinople mula dikenali sebagai Istanbul. Masjid Hagia Sophia berfungsi sebagai masjid serta pusat kemasyarakatan dan kebudayaan sejak tahun 1453 hingga 1935, hampir 500 tahun lamanya.

Antara tahun 1922 hingga 1924, berakhirlah kerajaan Islam Uthmaniyah dengan kemerosatan kuasa Sultan Mehmed VI dan Sultan Abdul Majid II yang mengakhiri era Khulafa’ Islamiah (khalifah-khalifah Islam). Turki diisytiharkan sebagai Republik Turki dan Mustafa Kamal Atartuk membawa agenda sekularisme bersama golongan Turki Muda.

Pada 1935, Mustafa Kamal Ataturk telah menukarkan Masjid Hagia Sofia kepada muzium. Azan dan solat tidak lagi dibenarkan didirikan di dalam Masjid Hagia Sophia, malah rakyat perlu membayar tiket untuk memasukinya. Tulisan rasmi juga ditukar kepada Rumi bagi menghakis sejarah khilafah Islamiah yang telah tertegak sekian lama sejak risalah nubuwwah Nabi Muhammad SAW.

Setelah 85 tahun menjadi muzium sahaja, Mahkamah pada 10 Julai 2020 memutuskan pertukaran fungsi masjid yang telah diwakafkan oleh Sultan Muhammad al-Fateh kepada muzium adalah tidak sah.

Oleh itu, Haghia Sophia kembali kepada status asalnya iaitu masjid, yang terbuka kepada semua umat Islam untuk beribadat di dalamnya, menunaikan solat dan dilaungkan azan.

Semoga sejarah ini menjadi inspirasi dan kekuatan untuk umat Islam terus berwakaf, beribadah dan bersatu sebagai sebuah ummah contoh lagi disegani.

Afifah Che Embi, aktivis IKRAM Teluk Intan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Ucap Tahniah Kepada Saf Pimpinan Baru PAS

Pertubuhan IKRAM Malaysia (IKRAM) mengucapkan tahniah kepada saf pimpinan yang terpilih untuk memimpin Dewan Pemuda, Dewan Muslimat, Dewan Ulama’ dan Jawatankuasa PAS Pusat.

IKRAM mendoakan agar PAS terus maju dalam mengorak langkah bersama seluruh rakyat Malaysia membina negara yang diredhai Allah subhanahu wa ta’ala.

IKRAM mengharapkan agar PAS terus bergerak untuk mengukuhkan sistem demokrasi dwiparti di Malaysia.


Bina Daya Ketahanan Mental dan Kesejahteraan Kendiri

Sejak kebelakangan ini, banyak insiden berlaku disebabkan oleh kesihatan mental. Kita baharu sahaja dikejutkan dengan insiden di Bangkok yang mengorbankan tiga orang dan empat lagi cedera di Siam Paragon Mall.

Penembak dikenal pasti berusia 14 tahun itu mengamuk dengan menggunakan senjata api di Bangkok. Remaja tersebut dikatakan ada masalah kesihatan mental.

Bagaimana kita menilai seseorang individu itu ada masalah mental sedangkan secara fizikal mereka kelihatan normal? Apakah kayu ukur untuk kita boleh selami masalah kesihatan mental seseorang?

Adakah sehingga berlaku insiden yang melibatkan pertumpahan darah maka masyarakat sedar, mengeluh dan risau dengan situasi cemas yang berlaku dan akan berlaku lagi. Di mana puncanya?

Adakah institusi kekeluargaan yang rapuh atau perkembangan media sosial memberikan pengaruh yang besar kepada kehidupan remaja masa kini?

Mari kita sama-sama menyambut Hari Kesihatan Mental Sedunia pada 10 Oktober untuk meningkatkan kesedaran kesihatan mental di seluruh dunia.

Namun, adakah dengan sambutan setiap tahun sebegini mencukupi untuk memahami  kepentingan kesihatan mental?

Statistik daripada Institut Kesihatan Awam 2020, menunjukkan bahawa remaja merupakan penghidap terbesar dalam kalangan 424,000 kanak-kanak yang mengalami masalah kesihatan mental di negara ini.

Dalam pada itu, Sambutan Bulan Kaunseling Kebangsaan 2023 (BKK 2023) akan disambut di seluruh negara dengan tema sambutan kali ini iaitu ‘Minda Madani, Masyarakat Harmoni.’

BKK 2023 akan disambut pada 9 Oktober 2023. Sambutan ini diadakan bagi meningkatkan kesedaran dan pengetahuan masyarakat awam akan kepentingan serta faedah perkhidmatan kaunseling dalam berhadapan isu kesihatan mental juga kesejahteraan kendiri.

Prinsip Malaysia Madani iaitu kemampanan, kepercayaan, rasa hormat, inovasi dan keprihatinan adalah semua komponen penting berkaitan kesihatan mental.

Selaras dengan kemajuan negara yang kini semakin berkembang, masalah kesihatan mental dan penyakit mental telah menjadi semakin bertambah apalagi terdapat peningkatan dari tahun ke tahun.

Ketahanan mental memerlukan sokongan kaunseling semua pihak untuk memastikan mereka mampu membesar serta menjalani kehidupan sejahtera hingga meningkat dewasa. Menjaga kesihatan mental yang baik adalah kunci untuk mencegah penyakit mental.

Kita perlu menghindari situasi di mana individu terus-menerus terpapar tekanan tanpa kemampuan untuk mengendalikannya, kerana ini dapat meningkatkan risiko penyakit mental.

Risiko ini lebih tinggi pada individu dengan sejarah keluarga penyakit mental, faktor psikologi, masalah personaliti tertentu, ketidakseimbangan bahan kimia di otak atau keabnormalan otak.

Akhirnya, seseorang yang terkena risiko ini mungkin mengalami penyakit seperti kemurungan, penyakit bipolar atau skizofrenia.

Oleh itu, kesedaran dan pendidikan mengenai kesihatan mental, serta akses kepada perkhidmatan kesihatan mental yang baik adalah penting untuk mencegah dan mengendalikan masalah ini.

Nilai-nilai berkonsepkan Malaysia Madani dapat memberi keyakinan dan kesejahteraan dalam institusi kekeluargaan.

Tekanan hidup dan penyakit mental adalah lebih tinggi dalam kalangan mereka yang mempunyai sejarah keluarga yang mempunyai penyakit mental, faktor psikologi dan masalah personaliti tertentu, ketidakseimbangan bahan kimia di dalam otak dan keabnormalan otak.

Seseorang individu itu akhirnya berpotensi mendapat penyakit seperti kemurungan yang berpanjangan sehingga membunuh diri.

Strategi-strategi untuk menangani masalah, mengukuhkan sokongan sosial dan mengamalkan gaya hidup sihat amat penting untuk kesejahteraan kendiri. Ucapan penghargaan dan terima kasih dengan nilai hormat menjadi pengikat kekuatan mental seseorang.

Pada peringkat yang lebih besar, penekanan perlu diberikan kepada mempromosi kesihatan mental yang memerlukan penglibatan pelbagai pihak seperti sektor kerajaan, swasta dan organisasi komuniti.

Kita tidak boleh menafikan terdapat persepsi skeptikal dan stereotaip yang menghalang individu daripada cuba mendapatkan perkhidmatan kaunseling.

Perlu diketahui, daya ketahanan mental adalah satu proses yang membolehkan seseorang itu menyesuaikan diri ketika berhadapan dengan kesukaran, trauma atau tekanan. Sifat hormat dan sabar dengan penjagaan diri yang baik perlu diterapkan untuk menghadapi saat-saat genting.

Ia membolehkan kita ‘bangun semula’ selepas mengalami masa yang sukar. Ini adalah satu proses berterusan yang mengambil masa serta usaha oleh individu terbabit.

Mempunyai daya tahan yang baik bukan bermaksud seseorang itu tidak menghadapi tekanan langsung kerana ia adalah tindak balas normal terhadap masalah.

Faktor penyumbang kepada daya ketahanan mengikut American Psychological Association ialah mempunyai hubungan yang baik dengan keluarga dan masyarakat.

Justeru, rakyat Malaysia perlu membuka mata dan minda bahawa isu kesihatan mental mampu menjadi beban perasaan yang perlu dibantu walaupun hakikatnya tidak dapat dilihat daripada mata kasar.

Apresiasi diri sendiri datang dari diri sendiri. Sayangi diri sendiri atas kerja keras yang telah dilakukan.  Setiap perkara yang telah diselesaikan sama ada di rumah atau di tempat kerja, maka kita berikan penghargaan kepada diri sendiri.

Belilah hadiah untuk diri sendiri dan buatlah perkara yang diimpikan atas hasil kerja keras selama ini.  Ini akan memberi impak yang positif dengan memberi nafas yang segar kepada emosi dan tenaga negatif akan mula hilang.

Jika dibiarkan keletihan yang berterusan, semua itu dapat memberi kesan buruk kepada kesihatan mental. Ketika mental terganggu, maka pekerjaan pun akan turut terganggu apalagi kesejahteraan fizikal juga akan terjejas.

Ayuh, kenali diri sendiri dan sentiasa berfikiran positif dengan membina daya tahan ketahanan mental. Janganlah membenci sesama kita dan pujuklah diri untuk memaafkan seperti bak kata pepatah, ‘Air yang dingin juga yang dapat memadamkan api.’

Ibaratnya, kata yang lemah lembut juga yang dapat mendinginkan hati orang yang sedang panas dan marah, menghilangkan dendam kesumat orang yang sedang bermusuhan. Mari kita fikir dan renungkan bersama.

Prof Madya Ts Dr Jessica Ong Hai Liaw
Fakulti Pengajian dan Pengurusan Pertahanan
Universiti Pertahanan Nasional Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Prof Dr Mohd Ali Hassan dan Dr Fauziah Hasan Dilantik JKP IKRAM

Prof Dr Mohd Ali Hassan dilantik bagi memenuhi kekosongan selepas Tn Hj Abdul Aziz Abdul Jalal melepaskan jawatan untuk terlibat aktif dalam Parti Amanah Negara (AMANAH) manakala Dr Hjh Fauziah Mohd Hasan pula dilantik bagi mengisi kekosongan yang ditinggalkan oleh Dr Roselainy Abdul Rahman yang meletakkan jawatan kerana mengikuti suami bertugas di luar negara.

Prof Mohd Ali adalah Ahli DPN IKRAM merangkap YDP IKRAM Kawasan Sepang manakala Dr Fauziah adalah juga Ahli DPN IKRAM, Ahli Jawatankuasa Wanita IKRAM Pusat, Ahli Pemegang Amanah MyCARE dan Penasihat Rose2Rose, sebuah agensi di bawah MyCARE. Dr Fauziah juga baru-baru ini telah terpilih untuk menyertai Misi “Women’s Boat to Gaza (WBG)”.

Moga perlantikan kedua-dua JKP baru ini akan megukuhkan lagi saf dan gerak kerja IKRAM.

Mari kita ucapkan selamat bertugas kepada kedua-dua orang Jawatankuasa Pusat IKRAM yang baru ini.

Hj Nahar Md NorSetiausaha AgungPertubuhan IKRAM Malaysia20 Ogos 2016


Persoalan masa depan Islam tergugat hanya persepsi

“Persepsi ini timbul sama ada masa depan Islam di negara kita ini cerah, terang ataupun gelap, ia bergantung kepada kita sendiri umat Islam,” katanya semasa forum “Masa Depan Islam di Bawah Kerajaan Pakatan Harapan” anjuran Biro Penyelidikan IKRAM.

“Jika benar, kita orang Islam boleh bersepakat untuk Islam, tak kira apa parti, itulah yang sepatutnya.”

”Tapi kita sejak merdeka dulu, kerana ada parti ini, memang menjadikan umat Islam berpecah,” katanya dipercayai merujuk kepada parti yang pernah dianggotainya dulu.

Pada masa yang sama, beliau menempelak usaha-usaha individu yang memakai gelaran agama dengan memboikot sesiapa yang tidak sealiran.

Beliau berkata, perbuatan memboikot pusat dakwah pihak lain yang tidak sealiran dalam politik adalah tindakan yang bercanggah dengan amalan Islam.

“Masjid-masjid yang sebahagian mereka menguasainya, orang-orang tak sefahaman dengan mereka, disingkirkan dan tak dibenarkan masuk.”

“Jadi, maksud saya mereka yang kata Islam ini tidak ada masa depan adalah kerana kekecewaan kalah dalam pilihanraya. Itu terus terang.”

”Ustaz-ustaz yang bercakap dosa pahala, azab kubur tetapi dalam doa fikir laknat sesama sahabat sesama seagama.”

“Dalam doa, mereka kutuk. Jadi, saya nak kata jauh kita daripada apa Islam yang sebenar,” tambahnya.

Walau bagaimanapun, Pengarah Pusat Penyelidikan PAS, Dr. Zuhdi Marzuki berkata, pendirian sesuatu parti itu tidak boleh dilihat berdasarkan suara akar umbi semata-mata.

“Kita lihat polisi, dasar dan amalan yang datang daripada pucuk pimpinan,” katanya.

Oleh itu, beliau berpendapat, menjadi tanggungjawab kepimpinan parti dan NGO untuk mendidik ahli ke arah politik yang matang.

“Ahli-ahli parti bergaduh bagai nak rak tetapi pimpinan parti duduk semeja makan di parlimen,” ujarnya.

“Memang menjadi tanggungjawab kepimpinan parti dan NGO, bukan hanya PAS, UMNO, Pakatan Harapan malah semua sekali,” tambahnya.

Sementara itu, pakar perlembagaan yang juga Exco Kerajaan Negeri Perak, YB Dr. Abdul Aziz Bari berkata, persoalan masa depan Islam harus dilihat dalam konteks yang lebih besar.

“Bukan hanya Islam itu dilihat dalam konteks hudud atau pendidikan Islam tetapi dalam konteks rakyat telah diperkasakan seperti contoh NGO diberikan ruang yang lebih baik melalui pemansuhan undang-undang,” katanya.

Beliau membayangkan masa depan Islam mungkin berada pada peringkat lebih baik di bawah pentadbiran kerajaan Pakatan Harapan walaupun berdepan beberapa isu.

”Masa depan ini mungkin lebih baik walaupun kadang-kala timbul isu untuk menakut-nakutkan umat Islam.”

“Seperti contoh persoalan sama ada JAKIM akan kekal atau tidak. Sedangkan persoalan JAKIM ini telah pun bermula dan dibayangkan akan menjadi masalah pada peringkat awal sejak negara kita merdeka lagi,” jelasnya.

Sementara itu, Ketua Pergerakan Pemuda UMNO, Datuk Dr Asyraf Wajdi Dusuki  berpandangan bahawa semua Ahli Parlimen Muslim perlu bersepakat dan bersatu padu sekiranya ia membabitkan soal perkembangan agama itu di negara ini.

Menurut Asyraf, bajet yang besar disalurkan kepada JAKIM sebelum ini tidak boleh dipersoalkan kerana sebahagian besarnya digunakan bagi membayar elaun dan gaji guru-guru KAFA, imam serta guru agama di setiap negeri.

Kata beliau, bajet untuk JAKIM diharap tidak dikurangkan untuk memperkasakan Islam di negara ini, malahan beberapa aspek perlu ditambah baik pada masa depan.

Beliau berpendapat, masa depan Islam bergantung sepenuhnya kepada umat Islam itu sendiri, termasuk juga pemimpinnya.

“Dan sebab itu, semua Ahli Parlimen tidak kira daripada pembangkang mahu pun kerajaan perlu bersepakat apabila ia membabitkan soal agama Islam,” jelasnya dalam forum yang telah berlangsung pada Sabtu, 21 Julai lalu di The Space, Space U8 di sini.

Kredit sumber & foto: Harian Metro

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Krisis air: Sampai bila akan berkesudahan?

Kajian menunjukkan bahawa manusia boleh hidup lebih seminggu tanpa makanan tetapi hanya boleh bertahan beberapa hari tanpa air. Ini membuktikan betapa pentingnya air dalam kehidupan seharian manusia.

Tahukah kita, Malaysia pernah mengalami beberapa krisis bekalan air yang serius. Antaranya krisis air pada tahun 1998 di Lembah Klang yang mana kira-kira 600,000 penduduk Selangor dan Kuala Lumpur terjejejas.

Pengurusan Air Selangor Sdn Bhd (Air Selangor) pada pagi 19 Oktober mengumumkan 1,196,457 akaun daripada 1,292 kawasan di Lembah Klang mengalami masalah gangguan air disebabkan pencemaran di Sungai Selangor lagi.

Suara-suara keluhan dan kritikan untuk kerajaan Selangor bertalu-talu di media sosial. Siap ada yang mencipta lagu dan pantun juga pelbagai bentuk sarkastik berikutan ketiadaan air di negeri itu.

Ironinya, kerap pula terjadi pada tahun 2020 ini berbanding sebelum ini. Dan rakyat pun menjadi mangsa keadaan kerana air adalah sumber utama manusia.

Bersama kita telusuri fakta kes gangguan bekalan air di Selangor pada tahun ini:

7 Februari
Paip pecah di Rumah Pam Hulu Kelang mengakibatkan 57 kawasan di Gombak terkesan.

17 Mac
Pencemaran Air Loji Rawatan Air Sungai Selangor menjejaskan beberapa kawasan iaitu Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat.

27 Mac
Pencemaran minyak di Sungai Selangor hingga menyebabkan Loji Rawatan Air Sungai Selangor 1, 2 dan 3 dihenti tugas.

16 April
Pencemaran Air Loji Rawatan Air Sungai Selangor menjejaskan beberapa kawasan iaitu Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat.

24 Jun
Paip pecah disebabkan pihak ketiga hingga menjejaskan Kampung Malaysia, Desa Petaling, Salak Selatan dan Kampung Baru Salak Selatan.

14 Julai
Kerja penambahbaikan Loji Rawatan Air Sungai Selangor melibatkan 420,000 akaun pengguna di Petaling Jaya, Klang, Gombak, Kuala Lumpur dan Kuala Langat terjejas.

6 Ogos
Paip pecah di Persimpangan Jalan Kerinci, Bukit Angkasa mengakibatkan 50 kawasan di wilayah Petaling terputus bekalan air.

3 September
Pencemaran di Sungai Gong, menjejaskan 1.2 juta akaun pengguna di 1,292 di tujuh wilayah sekitar Lembah Klang.

15 September
Paip pecah di Bandar Seri Ehsan menjejaskan penduduk di Kuala Langat dan Sepang.

4 Oktober
Pencemaran di Sungai Semenyih melibatkan 309,605 akaun pengguna di Petaling, Hulu Langat, Kuala Langat dan Sepang terjejas lagi.

14 Oktober
Paip pecah di Jalan Bukit Raja, Klang menjejaskan 15 kawasan di wilayah Shah Alam/Klang.

17 Oktober
Kebocoran paip di Loji Rawatan Air Sungai Selangor yang melibatkan 686 kawasan di Petaling, Gombak, Klang/Shah Alam, Kuala Lumpur dan Hulu Selangor terjejas.

Tragedi terbaharu, pada 19 Oktober 2020 pula, hampir 1.2 juta akaun pengguna di tujuh daerah di Selangor berdepan gangguan bekalan air tidak berjadual berikutan pencemaran sumber air mentah yang dikesan di Sungai Selangor pada jam 2.00 pagi.

Air merupakan satu khazanah alam yang tidak ternilai harganya. Manusia memerlukan air untuk menjalani kehidupan seharian kerana ia sumber penting dalam menjana pelbagai bidang ekonomi seperti pertanian, perindustrian, perikanan dan penjanaan sumber tenaga elektrik.

Sebagaimana yang kita tahu, hampir 3/4 daripada permukaan bumi adalah kawasan berair. Begitu juga dengan tubuh manusia yang mengandungi 70 peratus daripada komposisi tubuh manusia adalah air.

Air adalah antara sumber kehidupan manusia yang terpenting. Tanpanya, pelbagai perkara atau aktiviti boleh tergendala. Tentunya gangguan bekalan air tidak berjadual tersebut menimbulkan kemarahan rakyat yang terkesan dengan situasi itu.

Kekerapan berlakunya insiden henti tugas tidak berjadual akibat paip pecah atau pencemaran mutakhir ini perlu disiasat dengan serta-merta. Kerajaan Selangor wajib mengenakan tindakan tegas kepada pihak yang terlibat kerana bukan sedikit rakyat yang terkesan dengan situasi itu.

Daripada satu sisi, ia perlu diteliti dengan sebaik mungkin agar tidak berlaku lagi. Di sini juga memerlukan kebijakan kerajaan negeri mengatasinya, pantas dan proaktif bertindak agar ia dapat ditangani. Siasatan perlu giat dilakukan bagi memastikan dalang di sebalik insiden terbabit diberkas dan dihukum dengan berat di bawah akta sedia ada.

Kerajaan Persekutuan juga sewajarnya mengambil peduli akan krisis air ini dan mengambil langkah mewujudkan penyelarasan bersama kerajaan negeri agar ia tidak berlaku lagi.

Wajar dibangkitkan juga persoalan sebagaimana Anggota Dewan Negeri (ADN) Kota Anggerik, YB Najwan Halimi, “Adakah wujud unsur sabotaj dan khianat hingga acapkali sumber air Selangor dicemar oleh pihak tidak bertanggungjawab?” soalnya di laman Twitter.

Sampai bila situasi ini akan berkesudahan? Adakah ia agenda yang dirancang pihak tertentu? Kurang dalam tempoh sebulan pencemaran air berlaku lagi di Selangor, dalam suasana kemelut politik tanah air yang belum nampak noktahnya.

Dalam pada itu, peranan pihak kerajaan dan pertubuhan bukan kerajaan (NGO) dalam usaha menangani isu air ini wajar diberi pujian. Langkah-langkah penjagaan sumber air juga perlu dipergiatkan melalui kempen kesedaran.

Kesedaran masyarakat mengenai air hakikatnya merupakan aset terpenting bagi terus memastikan bahawa sumber ini akan terus wujud, bersih dan selamat serta dapat meneruskan khidmatnya kepada kehidupan dan semua pihak harus menjalankan tanggungjawab mereka bagi memastikan air tidak dicemari.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sayangi Malaysiaku Sihat disambut meriah

Program dengan kerjasama Persatuan Penduduk Kelompok Kemunting, Keramat Wangsa turut dimeriahkan dengan pelbagai aktiviti.

“Antara objektif program ini ialah memberi perkhidmatan kesihatan percuma kepada penduduk kelumpuk Kemunting dan sekitar Keramat Wangsa dan Setiawangsa,” ujar Setiausaha program.

Selain itu, ia bagi mewujudkan kesedaran kepada penduduk mengenai penyakit-penyakit serta pengamalan gaya hidup sihat.

“Aktiviti-aktiviti yang dijalankan adalah seperti pemeriksaan kesihatan percuma daripada IKRAM Health, pemeriksaan mata secara percuma oleh Maz Optometrist dan rawatan percuma terapi Ceragem.”

Beliau berkata, seramai 90 orang penduduk hadir bagi memeriahkan program tersebut.

“Kami mengucapkan terima kasih kepada semua yang bekerjasama dan menjayakan program ini.”

Dalam perkembangan berkaitan, Ketua Wanita IKRAM, Ustazah Sallawahiu Mohd Salleh telah hadir merasmikan program tersebut seterusnya mengambil peluang beramah mesra bersama tetamu yang hadir.

Kunjungan Ketua Wanita itu turut diriingi Penolong Setiausaha Wanita IKRAM, Pn Nurhakimah Mohamud.


Sempadan negara bakal dibuka

SERI KEMBANGAN – Perdana Menteri, Dato’ Sri Ismail Sabri Yaakob memberi jaminan kepada rakyat Malaysia di Kemboja bahawa Malaysia akan membuka sempadannya tidak lama lagi yang akan memudahkan proses perjalanan terutama bagi mereka yang menetap di luar negara.

“Varian Omicron telah menyebabkan rancangan negara untuk beralih ke peringkat endemik tertangguh, akhirnya turut melambatkan proses pembukaan sempadan,” ujarnya ketika Majlis Makan Malam Bersama Keluarga Malaysia di Kemboja, pada Rabu.

Tambahnya lagi, rakyat Malaysia perlu belajar untuk hidup dengan Covid-19.

“Kita hampir mengumumkan bahawa Malaysia telah memasuki peringkat endemik tetapi pada Disember 2021 varian Omicron, yang merebak pantas telah dikesan.”

Jelasnya, Omicron ini tidak seteruk Delta. Ia cepat merebak tetapi tidak begitu berbahaya seperti Delta.

“Kita perlu menerimanya (Covid-19) sebagai penyakit lain seperti denggi,” katanya.

Dalam beberapa hari kebelakangan ini, kes Covid-19 di Malaysia telah mencecah kira-kira 27,000 setiap hari, namun majoriti kes adalah kategori satu dan dua berikutan kadar vaksinasi yang tinggi di negara ini.

“Saya tahu ramai yang tidak sabar untuk pulang ke rumah. Saya difahamkan ada antaranya yang sudah hampir dua tahun tidak pulang ke rumah. Jadi dalam waktu yang terdekat, kita akan mula buka sempadan untuk seluruh dunia dan tuan-tuan boleh balik ke Malaysia,” katanya.

Terdapat kira-kira 5,000 rakyat Malaysia menetap di Kemboja dan 2,000 daripadanya berada di ibu kota Phnom Penh.

“Pembukaan sempadan negara adalah penting kerana ramai yang terkesan dengan penutupan sejak dilanda pandemik Covid-19 terutama yang melibatkan sektor pelancongan,” kata Ismail Sabri.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Nasib abang beca tidak dilupakan

BANDA HILIR – Berikutan penutupan sektor pelancongan yang amat menjejaskan pendapatan akibat ketidakhadiran pelancong, IKRAM Bandaraya Melaka dengan kerjasama Yayasan IKRAM Malaysia mengambil inisiatif menyantuni seramai 85 orang pengayuh beca pada 29 Ogos baru-baru ini, di sini.

“Setiap daripada mereka menerima sumbangan pek makanan harian serta wang tunai,” kata wakil IKRAM Bandaraya Melaka.

Menurutnya, sumbangan pek makanan terdiri daripada makanan kering termasuk beras, minyak masak dan lain-lain ini adalah sebagai tanda prihatin rakyat Malaysia yang telah menyumbang kepada Yayasan IKRAM Malaysia untuk membantu golongan yang terkesan akibat pandemik ini.

“IKRAM Bandaraya Melaka telah turut serta mengedarkan bendera Malaysia kepada 35 pengayuh beca yang menerima sumbangan secara pandu lalu sebagai tanda menyemarakkan kempen Bulan Kemerdekaan yang sedang berlangsung.”

Menurut Ketua Pegawai Eksekutif Yayasan IKRAM Malaysia, Tuan Kamsani Nasir, ini adalah kali kedua sumbangan disampaikan secara pandu lalu setelah golongan pemandu teksi menerima manfaatnya pada bulan Februari yang lalu.

Dalam pada itu, program diserikan dengan kehadiran selebriti tanah air, Muhammad Hafidz Roshdi selaku Rakan Kebajikan Yayasan IKRAM Malaysia yang turut menggerakkan ‘Tabung Kita Bersama’ bagi membantu golongan yang terkesan oleh pandemik Covid-19 ketika ini.

Turut sama dalam program tersebut ialah Yang Dipertua IKRAM Melaka, Hj Ahmad Zamri Mohamad, Yang Dipertua IKRAM Bandaraya Melaka, Abdullah Munir Mohd Aizaini dan Pengerusi Koperasi Abang Beca Negeri Melaka, Azman Dollah.

Agar lebih ramai lagi yang menerima manfaat daripada bantuan yang diberikan, mereka yang budiman boleh menyumbang melalui akaun Yayasan Ikram Malaysia (Maybank 562142404402) dengan rujukan ‘Sumbangan Umum’.


Dunia, OIC, PBB, lakukanlah sesuatu selamatkan Aleppo!

“Apa yang berlaku di Aleppo ini adalah sesuatu yang sangat mencemaskan dan keadaan sangat meruncing sejak peperangan yang berlaku enam tahun lalu,” ujarnya ketika dihubungi Astro Awani pagi ini.

Aleppo merupakan pengkalan yang telah dikuasai Pejuang Pembebasan Syria (FSA) dan ia merupakan pusat yang penting.

“Oleh kerana itu, Assad telah mengarahkan bala tenteranya bersama dengan sekutu-sekutunya iaitu militer Syiah di bawah pengaruh dan arahan Iran serta kuasa besar Rusia telah mengerah tenaga mereka untuk mengambil alih kota ini.”

Beliau berkata, dan sekarang ini mereka telah menghukum rakyat iaitu penduduk Aleppo yang dikatakan telah memberikan sokongan kepada Pejuang Pembebasan Syria selama ini.

“Sebab itu kita menyaksikan berita-berita yang boleh disahkan oleh wakil-wakil PBB dan wartawan yang berada di lapangan seperti Al Jazeera dan Al Arabia yang mendakwa tentera Assad telah masuk ke dalam rumah-rumah penduduk serta membunuh mereka ‘on the spot’, tanpa mengira lelaki, wanita dan kanak-kanak.”

Setakat ini, jelas Dr Hafidzi, 82 kematian telah disahkan dan ini adalah satu bilangan yang sangat konservartif sebab banyak mayat bergelimpangan di jalan-jalan yang dikatakan mereka cuba untuk mencari perlindungan di Aleppo sebelah Barat kerana pertempuran sengit yang berakhir kelmarin ini berlaku di sebelah Timur.

“Apabila mereka cuba mencari perlindungan, mereka ditahan dan dibunuh di tempat mana mereka ditemui itu. Jadi kita menyaksikan suatu keadaan yang sangat menyedihkan.”

Dr Hafidzi meletakkan harapan yang besar agar dunia melakukan sesuatu untuk menyelamatkan penduduk Aleppo, orang-orang tua, wanita dan kanak-kanak.

“Bahkan ada di kalangan kami mendapatkan pertanyaan-pertanyaan yang dikemukakan oleh orang awam: “Adakah mereka dibolehkan daripada segi hukum membunuh isteri dan anak-anak mereka sebelum diberkas dan diperkosa oleh tentera-tentera Basyar Assad juga militer Syiah?” Sungguh, ini sangat menyebabkan hati kita seperti disiat-siat, seolah-olah kita tidak boleh melakukan sesuatu untuk membantu mereka,” ujarnya.

Menurutnya, beliau inginkan PBB, OIC dan Liga Arab khususnya untuk melakukan sesuatu menghentikan kebiadaban dan rasa terkilan dengan apa yang berlaku itu.

“Masalah yang berlaku di Aleppo sekarang ini, ialah rejim telah mensasarkan semua kemudahan-kemudahan seperti hospital, loji bekalan air dan semua kemudahan awam telah dimusnahkan hingga dikatakan penduduk Aleppo hari ini, telah kehilangan bekalan makanan terutamanya roti.”

Mereka yang terselamat dan hidup, terang Hafidzi, mencari perlindungan dan berada dalam keadaan kritikal.

“Justeru, kami mengharapkan rakyat Malaysia bersama-sama NGO kemanusiaan Syria untuk menghulurkan bantuan dan beberapa NGO di kalangan kami seperti Malaysia Life Line For Syria, Syria Care, Muslim Care serta semuanya sedang menguruskan dana untuk dihantar ke sana bahkan kalau boleh kami akan menghantar sukarelawan dalam waktu terdekat ini.”

Dalam pada itu, MyCARE selama ini telah berkempen untuk musim sejuk.

“Kami telah berjaya mengumpulkan sekitar 150 ribu Euro bersamaan lebih kurang RM800,000 dan akan menyalurkan bantuan ini untuk penduduk Aleppo secepat mungkin melalui wakil-wakil yang pihak kami berurusan dengan mereka.”

Beliau berkata, dalam waktu terdekat ini, wakil MyCARE di Istanbul, insya-Allah akan menghantarkan bantuan makanan, ubat-ubatan, pakaian musim sejuk dengan kadar segera.

Mereka yang ingin menyumbang, bayaran boleh dibuat atas nama Humanitarian Care Malaysia Berhad melalui mana-mana akaun berikut:

Maybank Islamic: 5642-5856-0698CIMB Islamic: 8602-13-5592Bank Islam: 1209-2010-0349-04

Sila e-mel bukti pembayaran kepada account@mycare.org.my.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Berbuat Baik Pada Wanita dan Larangan Bersikap Zalim

Jika bidadari syurga digambarkan sangat cantik dengan segala keindahan dan kesempurnaan dirinya, maka sebagai manusia, seorang wanita atau isteri sudah tentu banyak kekurangannya.

Wanita adalah manusia biasa yang menyimpan banyak kekurangan dan kelemahan, yang selayaknya ditutupi dan dilengkapi oleh kelebihan seorang lelaki yang menjadi pendampingnya.

Jika kita menghayati anjuran Rasulullah SAW tentang pentingnya memperlakukan wanita dengan baik, sudah tentu kehidupan rumah tangga dihiasi dengan keindahan dan syurga dunia bagi setiap pasangan berkahwin.

Nabi SAW bersabda, “Aku berwasiat kepada kamu agar bersikap baiklah terhadap wanita.”

Itulah kalimat yang diulang-ulang hingga tiga kali dalam khutbah perpisahannya (wada’) sebelum Nabi Muhammad SAW meninggalkan kita semua selamanya. Nabi SAW melanjutkan lagi, “Janganlah mencari-cari alasan untuk menyakiti mereka (wanita).” (HR Ibnu Majah, No. 1851, Sahih)

“Janganlah seorang mukmin (suami) membenci mukminah (isteri), apabila ia tidak suka dengan salah satu akhlaknya, ia tentu akan reda dengan akhlak yang lainnya.” (HR Muslim, No. 1468)

Dalam riwayat yang lain Rasulullah SAW berpesan dan mengingatkan agar umat islam menghargai dan memuliakan kaum wanita. Antara sabdanya:

“Aku wasiatkan kepada kamu untuk berbuat baik kepada para wanita.” (HR Muslim, No. 1468)

“Sebaik-baik kamu adalah yang paling baik terhadap isterinya, dan aku adalah yang paling baik terhadap isteriku.” (HR Tirmidzi, No. 3895, Sahih)

Demikian anjuran dan saranan Rasulullah SAW untuk menyayangi dan melindungi wanita, tanpa wanita, hidup seorang lelaki pasti akan sunyi sepi di dunia ini.

Namun begitu, masih ramai lelaki di luar sana yang bersikap kasar terhadap wanita, baik dengan ibu, adik beradik perempuan ataupun isteri. Yang paling jelas dilihat adalah sikap kasar terhadap isteri yang menjadi pasangan hidup mereka.

Ramainya para suami yang sering mengasari isterinya dengan lisan, tangan atau perbuatan mereka. Akhlak yang dituntut oleh agama jauh sekali dipraktikkannya dalam kehidupan.

Kerana itu, yang perlu dititikberatkan oleh para wanita dalam mencari pasangan hidup bukan sahaja penampilan luaran yang dipamerkan, tetapi perlu diselidik akhlaknya juga.

Ini kerana pada zaman kini ramai sekali para lelaki yang rosak akhlaknya walaupun berpenampilan baik di mata masyarakat.

Seorang lelaki atau suami bukan sahaja dituntut untuk menuntut ilmu syariat tetapi perlu juga mempraktikkan ilmu dengan memperbaiki akhlak mereka.

Ini penting agar mereka dapat menjadi pemimpin rumah tangga yang baik dan amanah dalam menjalankan kewajipan, bukan bersikap sebaliknya, menganaiya dan menafikan hak isteri untuk mendapat layanan yang sebaiknya dan selayaknya.

Seorang wanita bukanlah seorang hamba ketika memasuki alam rumah tangga, seperti salah faham sesetengah orang.

Adakala sehingga ketika seorang suami berdepan dengan pelbagai masalah dan ujian hidup, ketidakmampuan mengurus emosi dengan baik akan menzahirkan perilaku yang kurang baik, lebih-lebih lagi sampai ke tahap menzalimi pasangan hidup.

Islam adalah agama yang adil kerana itu Islam melarang kezaliman dan terdapat banyak sekali ayat-ayat al-Quran dan hadis-hadis Nabi SAW yang mencela dan melarang bersikap zalim.

“Ingatlah, laknat Allah (ditimpakan) atas orang-orang yang zalim.” (Hud: 18)

“Sesungguhnya orang-orang yang aniaya itu tidak mendapat keberuntungan.” (Al-An’aam: 21)

Oleh itu, jadikanlah pasangan hidup kita seperti ‘cerminan’ diri kita sendiri, ketika diperlakukan dengan sebaiknya, ia membuahkan kemanisan.

Begitu juga sebaliknya, ketika diperlakukan dengan kurang baik, ia akan memberi dampak kerosakan dalam kehidupan bersama.

“Jauhilah kezaliman kerana kezaliman adalah kegelapan pada hari kiamat.” (HR Bukhari, Adab al-Mufrad, No. 483 & Muslim, No. 2578)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…